**

*THEOT Daniel in IES77*

Text taken from Accordance Module=Mahibere Hawariyat
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Dan. 1:1** አመ ሠላሳ ዓመተ መንግሥቱ ለኢዮአቄም ንጉሠ ይሁዳ መጽአ ናቡከደነፆር ንጉሠ ባቢሎን ኢየሩሳሌም ወቀተላ።

**Dan. 1:2** ወአግብኦ እግዚአብሔር ውስተ እዴሁ ለኢዮአቄም ንጉሠ ይሁዳ ወንዋየ ቤተ አምላኩ ወንዋዮሂ አብአ ውስተ ቤተ መዝገቡ።

**Dan. 1:3** ወይቤሎ ንጉሥ ለአስፋኔስ ሊቀ ሕጽዋኒሁ ከመ ያምጽእ እምደቂቀ እስራኤል እምእለ ተፄወዉ እምዘመደ መንግሥት ወእመላእክት።

**Dan. 1:4** ቢጸ ወራዙተ እለ አልቦሙ ነውር ዘላህይ ገጾሙ ወይኄልዩ ጥዩቀ እለ ቦሙ ኀይል ይቁሙ ውስተ ጽርሐ ንጉሥ ቅድሜሁ ወይምህርዎሙ መጽሐፈ ወነገረ ፋርስ።

**Dan. 1:5** ወአዘዘ ሎሙ ንጉሥ ሲሳዮሙ ኵሎ አሚረ የሀብዎሙ እማእደ ንጉሥ ዘዘ ዕለቶሙ ወእምነ ወይን ዘይሰቲ ውእቱ ወይሕርሥዎሙ ሠለስተ ዓመተ ወእምዝ ይቁሙ ቅድመ ንጉሥ።

**Dan. 1:6** ወሀለዉ ምስሌሆሙ እምደቂቀ ይሁዳ ዳንኤል ወአናንያ ወአዛርያ ወሚሳኤል።

**Dan. 1:7** ወወለጠ ሎሙ አስማቲሆሙ ሊቀ ሕጽዋኒሁ ለንጉሥ ወሰመዮ ለዳንኤል ብልጣሶር ወለአናንያ ሲድራቅ ወለአዛርያ ሚሳቅ ወለሚሳኤል አብድናጎ።

**Dan. 1:8** ወአጥብዐ ዳንኤል በልቡ ከመ ኢይብላዕ እማእደ ንጉሥ ወከመ ኢይስተይ እምወይኑ ወአስተብቊዖ ለሊቀ ሕጽዋን ከመ ኢያብልዖ።

**Dan. 1:9** ወወሀቦ እግዚአብሔር ለዳንኤል ሣህለ ወምሕረተ በቅድመ ሊቀ ሕጽዋን።

**Dan. 1:10** ወይቤሎ ሊቀ ሕጽዋን ለዳንኤል እፈርሆ አነ ለእግዚእየ ንጉሥ እስመ አዘዘ ሲሳየክሙ ዘትበልዑ ወዘትሰትዩ ወለእመ ርእየክሙ ድግዱጋኒክሙ እምደቅ እለ ቢጽክሙ እፈርህ ኢይኰንነኒ ንጉሥ ርእስየ።

**Dan. 1:11** ወይቤሎ ዳንኤል ለአሚሳድ ዘሤሞ ሊቀ ሕጽዋን ላዕለ ዳንኤል ወአናንያ ወአዛርያ ወሚሳኤል።

**Dan. 1:12** አመክሮሙ ለአግብርቲከ ዐሡረ ዕለተ ወየሀቡነ እምዘርዐ ምድር ንብላዕ ወማየ ንስተይ።

**Dan. 1:13** ወእምዝ ትሬኢ ነፍስተነ ወነፍስቶሙ ለደቅ እለ ይሴስዩ እማእደ ንጉሥ ወዘከመ ርኢከ ግብር ምስለ አግብርቲከ።

**Dan. 1:14** ወሰምዐ ነገሮሙ ወአመክሮሙ ዐሡረ ዕለተ።

**Dan. 1:15** ወኀሊፎ ዐሡር ዕለት ኀየሰት ነፍስቶሙ ወሠነየ ራእዮሙ እምእልክቱ ደቅ እለ ይሴሰዩ እማእደ ንጉሥ።

**Dan. 1:16** ወእምዝ ይነሥእ አሚሳድ ሲሳዮሙ ዘይበልዑ ወወይነ ዘይሰትዩ ወይሁቦሙ ዘርዐ ምድር ለአርባዕቲሆሙ ደቅ።

**Dan. 1:17** ወወሀቦሙ እግዚአብሔር ጥበበ ወአእምሮ ወልቡና በኵሉ መጽሐፍ ወዳንኤል ኮነ ጠቢብ በኵሉ ራእይ ወበፍካሬ ሕልም።

**Dan. 1:18** ወእምዝ ተፈጺሞ መዋዕል ዘአዘዘ ንጉሥ አምጽእዎሙ ኀቤሁ ወአብኦሙ ሊቀ ሕጽዋን ቅድመ ንጉሥ ናቡከደነፆር።

**Dan. 1:19** ወተናገሮሙ ንጉሥ ወኢተረክበ በውስተ ኵሉ ከመ ዳንኤል ወአናንያ ወአዛርያ ወሚሳኤል ወቆሙ ቅድመ ንጉሥ።

**Dan. 1:20** ወበኵሉ ነገረ ጥበብ ወምክር ዘኀሠሠ ንጉሥ በኀቤሆሙ ረከበ ትዕሥርተ እደ እምኵሉ ሰብአ ሥራይ ወእምኵሉ ሰብአ ሰገል እለ ውስተ መንግሥቱ ሀለዉ።

**Dan. 1:21** ወነበረ ዳንኤል እስከ አሐቲ ዓመተ መንግሥቱ ለቂሮስ ንጉሥ።

**Dan. 2:1** በካልእ ዓመት ዘመንግሥቱ ሐለመ ናቡከደነፆር ሕልመ ወደንገፀት መንፈሱ ወረስዐ ሕልሞ።

**Dan. 2:2** ወአዘዘ ንጉሥ ይጸውዑ ሰብአ ሥራይ ወሰብአ ሰገል ወጠቢባነ ወለባውያነ ወማእምራነ ከመ ይንግርዎ ሕልሞ ለንጉሥ ወመጽኡ ወቆሙ ቅድመ ንጉሥ።

**Dan. 2:3** ወይቤሎሙ ንጉሥ ሐለምኩ ሕልመ ወደንገፀት ነፍስየ ወረሳዕኩ ሕልምየ።

**Dan. 2:4** ወተናገርዎ ጠቢባን ከለዳውያን ለንጉሥ በሱርስት ወይቤልዎ ንጉሥ ሕየው ለዓለም ወአንተ ንግሮሙ ለአግብርቲከ ሕልመከ ወናየድዐከ ፍካሬሁ።

**Dan. 2:5** ወተሠጥዎሙ ንጉሥ ወይቤሎሙ ለጠቢባን ተረስዐኒ ነገሩ ወእምከመ ኢታየድዑኒ ሕልምየ ወኢትፈክሩ ሊተ ትመውቱ ወአብያቲክሙ ይትበረበሩ ወንዋየክሙ።

**Dan. 2:6** ወእመሰ አይዳዕክሙኒ ሕልምየ ወፈከርክምዎ ሊተ ትነሥኡ ፍተክሙ ወዐስበክሙ ወብዙኀ አከብረክሙ ወዳእሙ አይድዐኒ ሕልምየ ወንግሩኒ ፍካሬሁ።

**Dan. 2:7** ወአውሥእዎ ዳግመ ወይቤልዎ ንጉሥ ይንግሮሙ ሕልሞ ለአግብርቲሁ ወፍካሬሁሰ ንሕነ ንነግሮ።

**Dan. 2:8** ወተሰጥዎሙ ንጉሥ ወይቤሎሙ አማን አእመርኩ አነ ከመ ታስተኀፍሩኒ እስመ ተረስዓኒ ነገሩ።

**Dan. 2:9** ወእምከመ ይእዜ ኢትነግሩኒ ሕልምየ አእመርኩ አነ ከመ ተኀሥሡ ሊተ ወትፈቅዱ ትፍጥሩ ነገረ ሐሰት ቅድሜየ ወአይድዑኒ ሕልምየ ዘእንበለ ይኅልፍ ጊዜሁ ወአአምር ከመ ፍካሬሁኒ ትነግሩኒ።

**Dan. 2:10** ወአውሥኡ ካዕበ ጠቢባን በቅድመ ንጉሥ ወይቤሉ አልቦ ሰብእ በዲበ ምድር ዘይክል አእምሮ ነገሩ ለንጉሥ ወአልቦ ንጉሥ ዐቢይ ወመልአከ ዘይሴአል ዘከመ ዝ ነገረ በኀበ ጠቢባን ወሰብአ ሰገል ወሰብአ ሥራይ።

**Dan. 2:11** እስመ ዕጹብ ዝ ነገር ዘይሴአል ንጉሥ ወአልቦ ባዕድ ዘይነግሮ ለንጉሥ ሕልሞ ዘእንበለ አማልክት እለ ኢኮነ ንብረቶሙ ምስለ ኵሉ ዘሥጋ።

**Dan. 2:12** ወሶቤሃ ተምዐ ንጉሥ ዐቢየ መዓተ ወይቤ ይቅትልዎሙ ለኵሎሙ ጠቢባነ ባቢሎን።

**Dan. 2:13** ወወፅአ ትእዛዝ እምኀበ ንጉሥ ወአኀዙ ይቅትልዎሙ ወኀሠሥዎሙ ለዳንኤል ወለአዕርክቲሁ ከመ ይቅትልዎሙ።

**Dan. 2:14** ወተናገሮ ሶቤሃ ዳንኤል ለአርዮክ ሊቀ መበስላኒሁ ለንጉሥ ዘወፅአ ይቅትሎሙ ለጠቢባነ ባቢሎን።

**Dan. 2:15** ወተስእሎ ወይቤሎ ለአርዮክ ሊቀ መበስላኒ ለንጉሥ በእንተ ምንት ወፅአ ትእዛዝ ዕጹብ እምቅድመ ንጉሥ ወነገሮ አርዮክ ለዳንኤል።

**Dan. 2:16** ወቦአ ዳንኤል ወአስተብቊዖ ከመ የዐድሞ እስከ ሠሉስ ዕለት ወይንግሮ ሕልሞ ወይፈክር ሎቱ።

**Dan. 2:17** ወቦአ ዳንኤል ቤቶ ወነገሮሙ ዘነገረ ለአዕርክቲሁ ለአናንያ ወአዛርያ ወሚሳኤል።

**Dan. 2:18** ወሰአሉ ሣህለ እምኀበ አምላከ ሰማይ በእንተ ዝ ኵሉ ነገር ዘኅቡእ ከመ ኢይሙቱ ዳንኤል ወአዕርክቲሁ ምስለ ኵሎሙ ጠቢባነ ባቢሎን።

**Dan. 2:19** ወእምዝ ተከሥተ ሎቱ ለዳንኤል በራእየ ሌሊት ወአእኰቶ ዳንኤል ለአምላከ ሰማይ።

**Dan. 2:20** ወይቤ ይትባረክ ስመ እግዚአብሔር ለዓለም ወእስከ ለዓለም እስመ ሎቱ ጥበብ ወምክር ወኀይል።

**Dan. 2:21** ወውእቱ ይዌልጥ ዓመታተ ወመዋዕለ ወያነብር ነገሥተ ወይሥዕር ወይሁቦሙ ጥበበ ለጠቢባን ወምክረ ለመካርያን።

**Dan. 2:22** ወውእቱ ይከሥት ዘኅቡእ ወዘዕሙቅ ወየአምር ኵሎ ዘውስተ ጽልመት ወኀቤሁ ሀሎ ብርሃን።

**Dan. 2:23** ወአንተ አምላከ አበዊነ እገኒ ለከ ወእሴብሐከ እስመ ወሀብከኒ ጥበበ ወአእምሮ ወነገርከኒ ዘአስተብቋዕኩከ ወአይዳዕከኒ ሕልሞ ለንጉሥ ወፍካሬሁ።

**Dan. 2:24** ወሖረ ዳንኤል ኀበ አርዮክ ዘአዘዞ ንጉሥ ከመ ይቅትሎሙ ለጠቢባነ ባቢሎን ወይቤሎ ዳንኤል ኢትቅትሎሙ ለጠቢባነ ባቢሎን አብአኒ ቅድመ ንጉሥ ወአነ እነግሮ ለንጉሥ ሕልሞ ወፍካሬሁ።

**Dan. 2:25** ወሶቤሃ ፍጡነ አብኦ ለዳንኤል አርዮክ ቅድመ ንጉሥ ወይቤ ረከብኩ ብእሴ እምደቂቀ ፄዋ ይሁዳ ዘይነግሮ ለንጉሥ ሕልሞ ወፍካሬሁ።

**Dan. 2:26** ወተሰጥዎ ንጉሥ ወይቤሎ ለዳንኤል ዘስሙ ዘተሰይመ ብልጣሶር ትክልኑ ትንግረኒ ሕልምየ ዘርኢኩ ወፍካሬሁ።

**Dan. 2:27** ወአውሥአ ዳንኤል ቅድመ ንጉሥ ወይቤ ዝ ነገር ዘይሴአል ንጉሥ ኢኮነ ለጠቢባን ወኢ ለማእምራን ወኢ ለሰብአ ሰገል ወኢ ለሰብአ ሥራይ ዘይትከሠት ነገሩ ለንጉሥ።

**Dan. 2:28** ዳእሙ ሀሎ አምላክ ውስተ ሰማይ ዘይከሥት ዘኅቡእ ወውእቱ አርአዮ ለንጉሥ ናቡከደነፆር ዘሀሎ ይኩን በደኃሪ መዋዕል ወከመ ዝ ውእቱ ሕልምከ ዘርኢከ ወርኢከ ርእሰከ በውስተ ምስካብከ ኦ ንጉሥ።

**Dan. 2:29** እስመ ኀለይከ ምንተ ይከውን እምድኅሬከ ወዘይከሥት ኅቡአ አርአየከ ዘሀሎ ይኩን።

**Dan. 2:30** ወአነሂ አኮ በጥበብየ እምኵሉ ዕጓለ እመሕያው ዘተከሥተ ሊተ ዘኅቡእ ዳእሙ ከመ እንግሮ ለንጉሥ ፍካሬሁ ከመ ታእምር ዘኀለይከ በልብከ።

**Dan. 2:31** አንተ ንጉሥ ርኢከ ወናሁ ምስል አሐዱ ዐቢይ ወገጹ ይኔጽር ቅድሜከ ወግሩም ራእዩ።

**Dan. 2:32** ለውእቱ ምስል ርእሱ ዘወርቅ ጽሩይ እደዊሁ ወእንግድዓሁ ወመዝራዕቱ ዘብሩር ከርሡ ወሐቌሁ ዘብርት።

**Dan. 2:33** ወአቊያጺሁ ዘኀጺን ወእምኔሆን መንፈቀ እገሪሁ ዘኀጺን ወመንፈቁ ልሕኵት።

**Dan. 2:34** ወእንዘ ትኔጽር ተበትከ ዐቢይ እብን እምደብር ዘእንበለ እድ ወወረደ ዲበ እገሪሁ ዘኀጺን ወዘልሕኵት ወሐረጾ ለዝሉፉ።

**Dan. 2:35** ወእምዝ ተሐርጸ በምዕር ልሕኵቱሂ ወኀጺኑሂ ወብርቱሂ ወብሩርሂ ወወርቁሂ ወኮነ ከመ ጸበለ ዐውድ ዘማእረር ወነሥኦ ነፋስ ኵሎ ወኢተዐውቀ መካኑ ኀበ ነበረ ወዝኩ እብን ዘቀጥቀጦ ለምስል ኮነ ደብረ ዐቢየ ወመልአ ኵሎ ምድረ።

**Dan. 2:36** ዝ ውእቱ ሕልምከ ንጉሥ ወፍካሬሁኒ እነግር ቅድመ ንጉሥ።

**Dan. 2:37** አንተ ንጉሥ ንጉሠ ነገሥት ዘወሀበከ አምላከ ሰማይ መንግሥተ ጽኑዐ ወኀይለ ወክብረ።

**Dan. 2:38** ወኵሉ በሓውርት ኀበ ይነብሩ ደቂቀ ዕጓለ እመሕያው ወአራዊተ ገዳም ወአዕዋፈ ሰማይ ወዓሣተ ባሕር ወወሀበከ ውስተ እዴከ ወሤመከ እግዚአ ለኵሉ አንተ ውእቱ ርእሱ ዘወርቅ።

**Dan. 2:39** ወእምድኅሬከ ይቀውም ካልእ ንጉሥ ዘይቴሐት እምኔከ ውእቱ ዝኩ ዘብሩር ወዝኩሰ ዘብርት ሣልስ መንግሥት ውእቱ ዘይኴንን ኵሎ ምድረ።

**Dan. 2:40** ወራብዕሰ መንግሥት ጽኑዕ ውእቱ ከመ ኀጺን ወበከመ ኀጺን ያደክሞ ለኵሉ ወያወድቆ ከማሁ ይመውኦ ለኵሉ ወያገርሮ።

**Dan. 2:41** ወዝኒ ዘርኢከ እገሪሁ ወአጻብዒሁ መንፈቁ ልሕኵት ወመንፈቁ ኀጺን እስመ መንግሥቱ ንፉቅ ውእቱ ወእምጕንዱ ለኀጺን ይከውን ውስቴቱ ዘከመ ርኢከ ኀጺን ኢ ድሙር ምስለ ልሕኵት።

**Dan. 2:42** ወአጻብዐ እገሪሁ መንፈቁ ኀጺን ወመንፈቁ ልሕኵት እስመ መንፈቀ መንግሥቱ ጽኑዕ ወመንፈቀ ይትቀጠቀጥ።

**Dan. 2:43** ወዝኒ ዘርኢከ ከመ ኀጺን ወልሕኵት እንዘ ኢ ድሙር በልሕኵት ሕዉስ ከማሁ ሕዉሳን እሙንቱ ለዘርዐ ዕጓለ እመሕያው ወኢኮኑ ድሙራነ ዝኩ ምስለ ዝኩ።

**Dan. 2:44** ወበከመ ርኢከ ኢይዴመር ኀጺን ምስለ ልሕኵት ዝኒ ዘርኢከ እብን ዘተበትከ እምደብር ዘእንበለ እድ በመዋዕሊሆሙ ለእሙንቱ ነገሥት ይመጽእ አምላከ ሰማይ ወይነሥእ መንግሥተ ዘለዓለም ዘኢየኀልቅ ወዘኢይትወሀብ ለካልእ ሕዝብ።

**Dan. 2:45** ወመንግሥቱ ይመውእ ወያገርር ኵሎ መንግሥተ ወውእቱ ይቀውም ለዓለም።

**Dan. 2:46** ወዘከመ ርኢከ እምደብር ተበትከ ወወረደ እብን ዘእንበለ እድ ወሐረጸ ልሕኵቶሂ ወኀጺኖሂ ወብርቶሂ ወብሩሮሂ ወወርቆሂ አምላክ ዐቢይ አርአዮ ለንጉሥ ዘሀሎ ይኩን በደኃሪ መዋዕል ወከመ ዝ ውእቱ ሕልምከ እሙን ሕልሙ ወርቱዕ ፍካሬሁ።

**Dan. 2:47** ወሶቤሃ ሰገደ ንጉሥ ናቡከደነፆር በገጹ ለእግዚአብሔር ወሰገደ ለዳንኤል ወአክበሮ ፈድፋደ ወወሀቦ መሐና ወመዓረ ወመዓዛ ሠናየ አዘዘ ሎቱ።

**Dan. 2:48** ወተሰጥዎ ንጉሥ ለዳንኤል ወይቤሎ አማን ውእቱ አምላክክሙ አምላከ አማልክት ወእግዚአ አጋእዝት ወንጉሠ ነገሥት ዘይከሥት ዘኅቡእ እስመ ክህልከ አእምሮ ዘንተ ዘክዱን።

**Dan. 2:50** ወአዕበዮ ንጉሥ ለዳንኤል ወብዙኀ ፈተቶ ወወሀቦ ዐቢያተ ወሤሞ ለኵሉ በሓውርተ ባቢሎን መልአከ ወመኰንነ ለኵሉ ጠቢባነ ባቢሎን።

**Dan. 2:51** ወሰአለ ዳንኤል ኀበ ንጉሥ ወሤሞሙ ለሲድራቅ ወሚሳቅ ወአብደናጎ ላዕለ ኵሉ ግብረ በሓውርተ ባቢሎን ወዳንኤልሰ ውስተ ዐጸደ መንግሥት።

**Dan. 3:1** ወአመ ዐሠርቱ ወሰመንቱ ዓመተ መንግሥቱ ለናቡከደነፆር ንጉሥ ገብረ ምስለ ዘወርቅ ኑኁ ስሳ በእመት ወግድሙ ስድስ በእመት ወአቀሞ ውስተ ሐቅለ ዱራ ዘብሔረ ባቢሎን።

**Dan. 3:2** ወለአከ ያስተጋብኡ መኳንንተ ወመላእክተ ወመሳፍንተ ወመገብተ ወዐበይተ ወነገሥተ ወኵሎሙ መላእክተ በሓውርተ ባቢሎን ይምጽኡ ለመድቅሐ ውእቱ ምስል ዘአቀሞ ናቡከደነፆር ንጉሥ።

**Dan. 3:3** ወተጋብኡ መኳንንት ወመላእክት ወመሳፍንት ወመገብት ዐበይት ወነገሥት ወመላእክተ በሓውርት ለመድቅሐ ውእቱ ምስል ዘአቀሞ ናቡከደነፆር ንጉሥ ወቆሙ ቅድመ ምስል።

**Dan. 3:4** ወከልሐ ዐዋዲ በሕቁ በኀይል ወይቤለክሙ ይብሉክሙ ንጉሥ አሕዛብ ወሕዝብ ወበሓውርት።

**Dan. 3:5** እምከመ ሰማዕክሙ ቃለ ቀርን ወዕንዚራ ወመሰንቆ ወብዕዛ ወማሕሌተ ወኵሎ ንዋየ ተውኔት ግነዩ ወስግዱ ለምስል ዘወርቅ ዘአቀመ ናቡከደነፆር ንጉሥ።

**Dan. 3:6** ለዘኢገነየ ወለዘኢሰገደ በጊዜሃ ይወድይዎ ውስተ እቶነ እሳት ዘይነድድ።

**Dan. 3:7** ወእምዝ ሶበ ሰምዑ ሕዝብ ወአሕዛብ ወበሓውርት ቃለ ቀርን ወዕንዚራ ወመሰንቆ ወብዕዛ ወማሕሌተ ወንዋየ ተውኔት ገነዩ ኵሉ ሕዝብ ወአሕዛብ ወበሓውርት ወሰገዱ ለምስል ዘወርቅ ዘአቀሞ ናቡከደነፆር ንጉሥ።

**Dan. 3:8** ወእምዝ መጽኡ ሰብአ ፋርስ ወአስተዋደይዎሙ ለአይሁድ ኀበ ናቡከደነፆር ንጉሥ።

**Dan. 3:9** ወይቤልዎ ንጉሥ ለዓለም ሕየው።

**Dan. 3:10** ወአንተ ንጉሥ አዘዝከ በቃልከ ትእዛዘ ለኵሉ አሕዛብ እምከመ ሰምዑ ቃለ ቀርን ወእንዚራ ወመሰንቆ ወብዕዛ ወማሕሌተ ወከበሮ ወኵሎ ተውኔተ ይግነዩ ወይስግዱ ለምስል ዘወርቅ።

**Dan. 3:11** ለዘኢገነየ ወለዘኢሰገደ ለምስል ዘወርቅ ናቡከደነፆር ንጉሥ ይደይዎ ውስተ እቶነ እሳት ዘይነድድ።

**Dan. 3:12** ወይእዜኒ ሀለዉ ሠለስቱ ዕደው አይሁድ እለ ሤምኮሙ ለግብረ በሓውርተ ባቢሎን ሲድራቅ ወሚሳቅ ወአብደናጎ እለ አበዩ ትእዛዘከ ወኢያምለኩ አምላከከ ወኢሰገዱ ለምስል ዘወርቅ ዘገበርከ።

**Dan. 3:13** ወሶቤሃ ተምዐ ንጉሥ ናቡከደነፆር ወአዘዘ በመዓት ያምጽእዎሙ ለሲድራቅ ወሚሳቅ ወአብደናጎ ወአምጽእዎሙ ወቆሙ ቅድመ ንጉሥ።

**Dan. 3:14** ወተሠጥዎሙ ናቡከደነፆር ወይቤሎሙ አማንክሙኑ ሲድራቅ ወሚሳቅ ወአብደናጎ ለምንት ዘኢታመልኩ አምላኪየ ወዘኢትሰግዱ ለምስል ዘወርቅ ዘገበርኩ።

**Dan. 3:15** ወይእዜኒኬ እመ ጥቡዓን አንትሙ እምከመ ሰማዕክሙ ቃለ ቀርን ወእንዚራ ወመሰንቆ ወማሕሌተ ወከበሮ ወብዕዛ ወኵሎ ተውኔተ እስኩ ለምንት ኢትገነዩ ወኢትሰግዱ ለምስል ዘወርቅ ዘገበርኩ ወእምከመ ኢሰገድክሙ ለምስል ዘወርቅ በጊዜሃ ይወድዩክሙ ውስተ እቶነ እሳት ዘይነድድ ወመኑ ውእቱ እግዚአብሔር ዘያድኅነክሙ እምእዴየ።

**Dan. 3:16** ወአውሥእዎ ሲድራቅ ወሚሳቅ ወአብደናጎ ለናቡከደነፆር ንጉሥ ወይቤልዎ ኢንፈቅድ ንሕነሰ ንሰጠውከ በዝ ነገር።

**Dan. 3:17** ሀሎ አምላክነ ውስተ ሰማይ ዘኪያሁ ናመልክ ንሕነ ወይክል አድኅኖተነ እምእዴከ ወእምእቶነ እሳት ዘይነድድ ወያነግፈነ እምእዴከ ንጉሥ።

**Dan. 3:18** ከመ ታእምር ኦ ንጉሥ አምላክከሂ ኢናመልክ ወለምስልሂ ዘወርቅ ዘአቀምከ ኢንሰግድ።

**Dan. 3:19** ወሶቤሃ ተምዐ ናቡከደነፆር ንጉሥ በሕቁ ወተወለጠ ርእየተ ገጹ በላዕለ ሲድራቅ ወሚቅ ወአብደናጎ ወአዘዘ ያንድዱ እቶነ እሳት ምስብዒተ እስከ በሕቁ ይውዒ።

**Dan. 3:20** ወአዘዘ ዕደወ ጽኑዓነ ወኀያላነ ይእስርዎሙ ወይጸድፍዎሙ ወይውርውዎሙ ለሲድራቅ ወሚሳቅ ወአብደናጎ ውስተ እቶነ እሳት ዘይነድድ።

**Dan. 3:21** ወሶቤሃ እሙንቱ ዕደው አሠርዎሙ እደዊሆሙ ወእገሪሆሙ ምስለ ድርማንቃቲሆሙ ወምስለ አሣእኒሆሙ ወምስለ አልባሰ አቊያጺሆሙ ወምስለ አክሊላቲሆሙ ወወረውዎሙ ውስተ እቶነ እሳት ዘይነድድ እስመ ኀየለ ቃለ ንጉሥ ጥቀ።

**Dan. 3:22** ወአንደዱ እቶነ እሳት በሕቁ ምስብዒተ።

**Dan. 3:23** ወወረዱ እሉ ሠለስቱ ደቂቅ ሲድራቅ ወሚሳቅ ወአብደናጎ ማእከለ እቶነ እሳት ዘይነድድ እንዘ እሱራን እደዊሆሙ ወእገሪሆሙ።

**Dan. 3:24** ወአንሶሰዉ ማእከለ እቶነ እሳት ወአእኰትዎ ለእግዚአብሔር ወባረክዎ።

**Dan. 3:25** ወቆመ አዛርያ ወጸለየ ከመ ዝ ወከሠተ አፉሁ ማእከለ እሳት።

**Dan. 3:26** ወይቤ ይትባረክ እግዚአብሔር አምላከ አበዊነ እኩት ወስቡሕ ስምከ ለዓለም።

**Dan. 3:27** እስመ አንተ ጻድቅ በኵሉ ዘአምጻእከ ላዕሌነ እሙን ኵሉ ግብርከ ወርቱዕ ኵሉ ፍናዊከ ወጽድቅ ኵሉ ኵነኔከ።

**Dan. 3:28** ወግበር ፍትሐ ወርትዐ በኵሉ ዘገበርከ ለነ ወዲበ ሀገረ አበዊነ ኢየሩሳሌም ቅድስት እስመ በኵነኔ ጽድቅከ አምጻእከ ዘኵሎ በእንተ ኀጢአትነ።

**Dan. 3:29** እስመ አበስነ ወጌገይነ ዘኀደግናከ ዐመፅነ በኵሉ ወኢሰማዕነ ትእዛዝከ።

**Dan. 3:30** ኢዐቀብነ ወኢገበርነ በከመ አዘዝከነ ከመ ይኩን ሠናየ ላዕሌነ።

**Dan. 3:31** ኵሎ ዘአምጻእከ ላዕሌነ ወኵሎ ዘገበርከ ዲቤነ በኵነኔ ጽድቅከ ገበርከ።

**Dan. 3:32** ወመጠውከነ ውስተ እደ ፀርነ ኃጥኣን ወዐላውያን እለ ርሑቃን ወግሑሣን እምኔከ ወንጉሥ ዐማፂ ወእኩይ እምኵሉ ምድር።

**Dan. 3:33** ወይእዜኒ አኮ ድልወት ለነ ንክሥት አፉነ ኀፍረት ወዝንጓጔ ኮኖሙ ለአግብርቲከ ለእለ ይፈርሁከ።

**Dan. 3:34** ወኢትመጥወነ ለግሙራ በእንተ ስምከ ወኢትሚጥ ኪዳነከ።

**Dan. 3:35** ወኢታርሕቅ ምሕረተከ እምኔነ በእንተ አብርሃም ፍቁርከ ወበእንተ ይስሐቅ ቊልዔከ ወበእንተ እስራኤል ቅዱስከ።

**Dan. 3:36** እለ ተናገርኮሙ ወትቤሎሙ ከመ ታብዝኅ ዘርዖሙ ከመ ኮከበ ሰማይ ወከመ ኆጻ ዘድንጋገ ባሕር።

**Dan. 3:37** እስመ ውኁዳን እሙንቱ እምኵሉ አሕዛብ። ወኮነ ኅሱራነ በኵሉ ምድር ዮም በእንተ ኀጢአትነ።

**Dan. 3:38** አልቦ በዝ መዋዕል መልአክ ኢ ነቢይ ወኢ ንጉሥ ኢ ቊርባን ወኢ መሥዋዕት ወኢ ኀበ ያጸንሕሑ ዕጣነ ወኢ ብሔር ኀበ እለ ይፈርዩ በቅድሜከ ይርከቡ ሣህለከ።

**Dan. 3:39** ዘእንበለ በነፍስ የዋህ ወበመንፈስ ትሑት ተወከፍ ለነ።

**Dan. 3:40** ከመ ዘመሥዋዕተ ሐራጊት ወአልሕምት ወከመ ዘአእላፍ አባግዕ ሥቡሓን ከማሁ ይኩን መሥዋዕቲነ በቅድሜከ ዮም ወፍጹመ ይኩን በኀቤከ ከመ ኢይትኀፈሩ ኵሎሙ እለ ይትዌከሉ ብከ።

**Dan. 3:41** ወይእዜኒ ንተልወከ በኵሉ ልብነ ወንፈርሀከ ወነኀሥሥ ገጸከ ዳእሙ ኢታስተኀፍረነ።

**Dan. 3:42** ወግበር ምስሌነ በከመ ተመይጦትከ ወበከመ ብዝኀ ምሕረትከ አድኅነነ በተኣምሪከ ሀብ አኰቴተ ለስምከ እግዚኦ።

**Dan. 3:43** ይትኀፈሩ ኵሎሙ እለ ያሐሥሙ ላዕለ አግብርቲከ ወይትኀፈሩ ወይኅስሩ በኵሉ ትዕግልቶሙ ወይትቀጥቀጥ ኀይሎሙ።

**Dan. 3:44** ወያእምሩ ከመ አንተ እግዚአብሔር አምላክ ባሕቲትከ ስቡሕ በኵሉ ምድር ወበኵሉ ዓለም።

**Dan. 3:45** ወኢኀደጉ ወዓልት አስተዋድዮቶሙ ኀበ ንጉሥ።

**Dan. 3:46** ወወደጡ ውስተ እሳቱ ተየ ወፒሳ ወሰጠጵዮነ ወቀለምጼዳ ወአስፈሊጠ።

**Dan. 3:47** ወተለዐለ ነበልባሉ እምእቶን አርብዓ ወተሰዓተ እመተ።

**Dan. 3:48** ወያንሶሱ ወያውዒ ዘረከቡ ኀበ እቶኖሙ ለከለዳውያን።

**Dan. 3:49** ወወረደ መልአከ እግዚአብሔር ምስለ እለ አዛርያ ወሚሳኤል ውስተ እቶነ እሳት ዘይነድድ ወዘበጦ ለነበልባለ እሳተ እቶን።

**Dan. 3:50** ወረሰዮ ለነበልባለ እሳት ከመ ነፋስ ቈሪር ወኢለከፎሙ እሳት ለእሙንቱ ወኢ ምንትኒ ወኢሰሐጦሙ ሥዕርተ ርእሶሙ ወኢያጽዐቆሙ።

**Dan. 3:51** ወሶቤሃ እሙንቱ ሠለስቲሆሙ ኅቡረ ወበአሐዱ አፍ ወአእኰቱ ወባረክዎ ለእግዚአብሔር በውስተ እቶነ እሳት።

**Dan. 3:52** ወይቤሉ ይትባረክ እግዚአብሔር አምላከ አበዊነ ስቡሕኒ ውእቱ ወልዑልኒ ውእቱ ለዓለም ወይትባረክ ስመ ስብሐቲሁ ቅዱስ ስቡሕኒ ውእቱ ወልዑልኒ ውእቱ በኵሉ ዓለም።

**Dan. 3:53** ቡሩክ አንተ በጽርሐ ቅድሳተ ስብሐቲከ ስቡሕኒ አንተ ወእኵት አንተ ለዓለም።

**Dan. 3:54** ቡሩክ አንተ ዘትሬኢ ቀላያተ ነቢረከ ላዕለ ኪሩቤል ስቡሕኒ አንተ ወልዑል አንተ ለዓለም።

**Dan. 3:55** ቡሩክ አንተ በዲበ መንበረ መንግሥትከ ስቡሕኒ አንተ ወቡሩክ አንተ ለዓለም።

**Dan. 3:56** ቡሩክ አንተ በመልዕልተ ሰማያት ስቡሕኒ አንተ ወክቡር አንተ ለዓለም።

**Dan. 3:57** ይባርክዎ ኵሉ ግብረ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:58** ይባርክዎ ሰማያት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:59** ይባርክዎ መላእክተ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:60** ይባርክዎ ኵሉ ማያት ዘመልዕልተ ሰማያት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:61** ይባርክዎ ኵሉ ኀይለ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:62** ይባርክዎ ፀሓይ ወወርኅ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:63** ይባርክዎ ከዋክብተ ሰማይ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:64** ይባርክዎ ጠል ወዝናም ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:65** ይባርክዎ ኵሉ መንፈስ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:66** ይባርክዎ እሳት ወላህብ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:67** ይባርክዎ ሌሊት ወመዓልት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:68** ይባርክዎ ጠል ወዐ ውል ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:69** ይባርክዎ ቊር ወአስሐትያ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:70** ይባርክዎ በርህ ወጽልመት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:71** ይባርክዎ ደደክ ወመርቄ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:72** ይባርክዎ በረድ ወጊሜ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:73** ይባርክዎ መብረቅ ወደመና ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:74** ትባርኮ ምድር ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:75** ይባርክዎ አድባር ወአውግር ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:76** ይባርክዎ ኵሉ ዘይበቊል ውስተ ምድር ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:77** ይባርክዎ ቀላያት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:78** ይባርክዎ ባሕር ወአፍላግ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:79** ይባርክዎ አንበር ወኵሉ ዘይትሐወስ ውስተ ማይ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:80** ይባርክዎ ኵሉ አዕዋፈ ሰማይ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:81** ይባርክዎ ኵሉ አራዊት ወእንስሳ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:82** ይባርክዎ ደቂቀ ዕጓለ እመሕያው ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:83** ይባርክዎ እስራኤል ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:84** ይባርክዎ ካህናተ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:85** ይባርክዎ አግብርተ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:86** ይባርክዎ መንፈስ ወነፍሰ ጻድቃን ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:87** ይባርክዎ ጻድቃን ወትሑታነ ልብ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:88** ይባርክዎ አናንያ ወአዛርያ ወሚሳኤል ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Dan. 3:89** እስመ አድኀነነ እምእደ ሲኦል ወእሞት ባልሐነ ወእምእቶነ እሳት ዘይነድድ አንገፈነ ወአውፅአነ እማእከለ ነበልባል ግነዩ ለእግዚአብሔር ወጸውዑ ስሞ እስመ ኄር እስመ ለዓለም ምሕረቱ።

**Dan. 3:90** ባርክዎ ለእግዚአብሔር ኵልክሙ እለ ትፈርህዎ ለእግዚአብሔር ወግነዩ ለአምላከ አማልክት ሰብሕዎ ወግነዩ ሎቱ እስመ ለኵሉ ዓለም ምሕረቱ።

**Dan. 3:91** ወሰምዖሙ ለናቡከደነፆር እንዘ ይሴብሑ ወአንከረ ወተንሥአ ፍጡነ ወይቤሎሙ ለመገብቱ አኮኑ ሠለስተ ዕደወ ወደይነ ማእከለ እቶነ እሳት እሱራኒሆሙ ወይቤልዎ እወ ንጉሥ።

**Dan. 3:92** ወይቤ ንጉሥ አንሰ እሬኢ ዝየ አርባዕተ ዕደው ፍቱሓነ ወያንሶስዉ ማእከለ እቶነ እሳት ወአልቦ ዘለከፎሙ ወገጹ ለራብዓይ ከመ ወልደ እግዚአብሔር ይመስል።

**Dan. 3:93** ወእምዝ ሖረ ናቡከደነፆር ኀበ ኆኅተ እቶነ እሳት ዘይነድድ ወይቤ ሲድራቅ ወሚሳቅ ወአብደናጎ አግብርተ እግዚአብሔር ልዑል ንዑ ፃኡ ወወፅኡ ሲድራቅ ወሚሳቅ ወአብደናጎ እማእከለ እቶነ እሳት።

**Dan. 3:94** ወተጋብኡ መላእክት ወመገብት ወመኳንንት ወኀያላን ለንጉሥ ወርእይዎሙ ለእሙንቱ ዕደው ከመ ኢቀረቦሙ እሳት ሥጋሆሙ ወኢለከፎሙ ሥዕርተ ርእሶሙ ወኢተወለጠ ርእየተ ገጾሙ ወአልቦ ላዕሌሆሙ ፄና ዘእሳት።

**Dan. 3:95** ወሰገደ ንጉሥ ለእግዚአብሔር በቅድሜሆሙ አውሥአ ናቡከደነፆር ወይቤ ይትባረክ እግዚአብሔር አምላከ ሲድራቅ ወሚሳቅ ወአብደናጎ ዘፈነወ መልአኮ ወአድኀነ ነፍሰ አግብርቲሁ እለ ተወከሉ ቦቱ ወሜጡ ቃለ ንጉሥ ወወሀቡ ነፍሶሙ ከመ ኢያምልኩ ወኢይስግዱ ለካልእ አምላክ ዘእንበለ አምላኮሙ።

**Dan. 3:96** ወአነሂ አዘዝኩ ለኵሉ አሕዛብ ወነገድ ወበሓውርት እመ ቦ ዘፀረፈ ላዕለ አምላከ ሲድራቅ ወሚሳቅ ወአብደናጎ ይትኰነን ነፍሱ ወይትበርበር ቤቱ እስመ አልቦ ካልእ አምላክ ዘያድኅን ከመ ዝ።

**Dan. 3:97** ወሶቤሃ ሤሞሙ ንጉሥ ለሲድራቅ ወሚሳቅ ወአብደናጎ ላዕለ ግብረ በሓውርተ ባቢሎን ወአዕበዮሙ ወአኰነኖሙ ለኵሉ አይሁድ እለ ውስተ መንግሥቱ ሀለዉ።

**Dan. 3:98** ወይቤ ናቡከደነፆር ንጉሥ ለኵሉ አሕዛብ ወነገድ ወበሓውርት ወለኵሉ ምድር ሰላም ወዳኅና ይብዛኅ ለክሙ።

**Dan. 3:99** ተኣምረ ወመንክረ ዘገብረ ሊተ እግዚአብሔር ልዑል አደመኒ በቅድሜየ እንግርክሙ።

**Dan. 3:100** እስመ ዐቢይ ወጽኑዕ ውእቱ መንግሥቱ መንግሥት ዘለዓለም ወምኵናኑኒ ለትውልደ ትውልድ።

**Dan. 4:1** አነ ናቡከደነፆር እንዘ እትፌሣሕ ወእትሐሠይ በቤትየ ወእዴሎ ሐለምኩ ሕልመ ወገረመኒ።

**Dan. 4:2** ወደንገፀኒ ልብየ በውስተ ምስካብየ እምራእየ ርእስየ ተሀውከኒ ኅሊናየ።

**Dan. 4:3** ወአነ አዘዝኩ ይባኡ ኀቤየ ኵሎሙ ጠቢባነ ባቢሎን ከመ ይንግሩኒ ፍካሬሁ ለሕልምየ።

**Dan. 4:4** ወመጽኡ ሰብአ ሰገል ወሰብአ ሥራይ ወማእምራን ወመፈክራን ወነገርክዎሙ አነ ሕልምየ ቅድሜሆሙ ወኢይድዑኒ ፍካሬሁ።

**Dan. 4:5** እስከ አመ ቦአ ዳንኤል ዘስሙ ብልጣሶር በስመ አምላኩ ዘመንፈሰ እግዚአብሔር ቅዱስ ላዕሌሁ።

**Dan. 4:6** ወእቤሎ ለብልጣሶር መልአኮሙ ለአጶይዶን ወአነ አእመርኩ ከመ መንፈሰ እግዚአብሔር ላዕሌከ ወኵሉ ዘኅቡእ ኢይሰዐነከ ስማዕ ነገረ ሕልምየ ዘርኢኩ ወንግረኒ ፍካሬሁ።

**Dan. 4:7** ርኢኩ በውስተ ምስካብየ ወናሁ ዕፅ ዐቢይ በውስተ ማእከለ ምድር ወነዊኅ ጥቀ።

**Dan. 4:8** ወዐቢይ ዕፁ ወጽኑዕ ወበጽሐ ቆሙ እስከ ሰማይ ወአዕጹቂሁ እስከ አጽናፈ ምድር።

**Dan. 4:9** ወሠናይ ቈጽሉ ወፍሬሁኒ ብዙኅ ወኵሉ ይሴሰይ እምኔሁ ወያጸልሉ ታሕቴሁ አራዊተ ገዳም ወይነብሩ ውስተ አዕጹቂሁ አዕዋፈ ሰማይ ወእምኔሁ ይበልዑ ኵሉ ዘሥጋ።

**Dan. 4:10** ወርኢኩ በራእየ ሌሊት በውስተ ምሳካብየ ወናሁ ኤር ቅዱስ ወልዑል እምሰማይ ወረደ ወከልሐ በኀይል።

**Dan. 4:11** ወከመ ዝ ይቤ ግዝምዎ ለዝ ዕፅ ወአውዕዩ አዕጹቂሁ ወንግፉ ቈጽሎ ወዝርዉ ፍሬሁ ወይትሀወኩ አራዊት ዘታሕቴሁ ወአዕዋፍኒ ዘውስተ አዕጹቂሁ።

**Dan. 4:12** ዳእሙ ሥርዎ ወጕንዶ ኅድጉ ውስተ ምድር በመዋቅሕተ ኀጺን ወብርት ወውስተ ሐመልማል ዘአፍኣ ወበጠለ ሰማይ ይንበር ወምስለ አራዊተ ገዳም ይኩን መክፈልቱ ወውስተ ሣዕረ ገዳም ይትረዐይ።

**Dan. 4:13** ወይትወለጥ ልቡ እምሰብእ ወይትወሀቦ ልበ አራዊት ሰብዐቱ ዓመት እስከ የኀልፍ ላዕሌሁ።

**Dan. 4:14** በኵነኔ ልዑል ወበቃለ ቅዱስ ተአዛዚ ከመ ያእምሩ ኵሎሙ ሕያዋን ከመ እግዚአብሔር ይኴንን መንግሥተ ዕጓለ እመሕያው ወለዘፈቀደ ይሁብ ወበትዕቢቱ ለሰብእ የኀስሮ።

**Dan. 4:15** ከመ ዝ ሕልምየ ዘሐለምኩ አነ ናቡከደነፆር ንጉሥ ፍካሬሁ ንግረኒ እስመ ኵሎሙ ጠቢባነ መንግሥትየ ስእኑ ነጊሮትየ ፍካሬሁ ወአንተሰ ዳንኤል ትክል ነጊሮትየ ፍካሬሁ እስመ መንፈሰ እግዚአብሔር ላዕሌከ።

**Dan. 4:16** ወሶቤሃ ዳንኤል ዘስሙ ብልጣሶር ኀለየ መጠነ አሐቲ ሰዓት ወተሀውከ ኅሊናሁ ወተሰጥዎ ለንጉሥ ብልጣሶር ወይቤ እግዚእየ ይኩን ሕልምከ ላዕለ ጸርከ ወፍካሬሁ ላዕለ ጸላእትከ።

**Dan. 4:17** ዕፅ ዘርኢከ ዐቢይ ወጽኑዕ ወበጽሐ ኑኁ ሰማየ ወስፍሑ እስከ አጽናፈ ምድር።

**Dan. 4:18** ወቈጽሉኒ ፅፉቅ ወፍሬሁኒ ብዙኅ ወኵሎሙ ይሴሰዩ እምኔሁ ወይነብሩ ታሕቴሁ አራዊተ ገዳም ወያጸልሉ ኀበ አዕጹቂሁ አዕዋፈ ሰማይ።

**Dan. 4:19** አንተ ውእቱ ንጉሥ ዘዐበይከ ወጸናዕከ ወፈድፈደ ዐበይከ ወበጽሐ ስምከ እስከ ሰማይ ወኵነኔከ እስከ አጽናፈ ምድር።

**Dan. 4:20** ወዝኒ ዘርኢከ ንጉሥ ኤር ቅዱስ ወልዑል ዘወረደ እምሰማይ ወይቤ ግዝምዎ ለዝ ዕፅ ወአማሰንዎ ወአውዕዩ አዕጹቂሁ ወዘወርዉ ፍሬሁ ወይትሀወኩ አራዊት ዘታሕቴሁ ወአዕዋፍኒ ዘውስተ አዕጹቂሁ ወዳእሙ ሥርዎ ወጕንዶ ኅድጉ ውስተ ምድር ወበመዋቅሕተ ኀጺን ወብርት እስርዎ ወውስተ ሐመልማል ዘአፍኣ ይንበር ወበጠለ ሰማይ ወምስለ አራዊተ ገዳም ይኩን መክፈልቱ ወውስተ ሣዕረ ገዳም ይትረአይ እስከ የኀልፍ ሰብዐቱ ዓመት ላዕሌሁ።

**Dan. 4:21** ዝንቱ ውእቱ ፍካሬሁ ንጉሥ ወኵነኔ ልዑል በጽሖ ለእግዚእየ ንጉሥ።

**Dan. 4:22** ወይሰድዱከ እምሰብእ ወትነብር ውስተ አራዊተ ገዳም ወትትረዐይ ሣዕረ ከመ ላሕም ወትነብር ኀበ ጠለ ሰማይ ወሰብዐቱ ዓመት የኀልፍ ላዕሌከ እስከ ተአምር ከመ ልዑል ይኴንን መንግሥተ ዕጓለ እመሕያው ወለዘፈቀደ ይሁቦ።

**Dan. 4:23** ወዝኒ ዘይቤ ኅድጉ ሥርዎ ወጕንዶ ለዕፅ ውስተ ምድር መንግሥትከ ለከ ይጸንሐከ እስከ ተአምር ኵነኔ ዘእምሰማይ።

**Dan. 4:24** ወበእንተ ዝ ንጉሥ ያሥምርከ ምክርየ በምጽዋት ወበጽድቅ ትድኅን ወኵሉ ኀጢአትከኒ ወጌጋየከ በምሒረ ነዳይ ይሠሪ ለከ እግዚአብሔር።

**Dan. 4:25** ዝ ኵሉ በጽሖ ለናቡከደነፆር ንጉሥ።

**Dan. 4:26** እምድኅረ ዐሠርቱ ወክልኤቱ አውርኀ መጽአ ወበጽሐ ኀበ ጽርሐ መንግሥቱ ዘባቢሎን።

**Dan. 4:27** ወእንዘ ያንሶሱ ተሰጥወ ንጉሥ ወይቤ አኮኑ ዛቲ ባቢሎን ዐባይ ሀገር እንተ ሐወጽክዋ ሊተ ለቤተ መንግሥትየ በጽንዐ ኀይልየ ወበትርሲተ መንግሥትየ ወክብርየ።

**Dan. 4:28** ወእንዘ ዓዲ ቃል ውስተ አፈ ንጉሥ መጽአ ቃል እምሰማይ ወይቤሎ ለከ ይብለከ ናቡከደነፆር ንጉሥ ኀለፈት መንግሥትከ እምኔከ።

**Dan. 4:29** ወይሰድዱከ እምሰብእ ወትነብር ምስለ አራዊተ ገዳም ወትትረዐይ ሣዕረ ከመ ላሕም ወየኀልፍ ላዕሌከ ሰብዐቱ ዓመት እስከ ተአምር ከመ ልዑል ይኴንን መንግሥተ ዕጓለ እመሕያው ወለዘፈቀደ ይሁቦ።

**Dan. 4:30** ወውእተ አሚረ በጽሖ ለናቡከደነፆር ንጉሥ ዝ ነገር ወሰደድዎ እምሰብእ ወተርዕየ ሣዕረ ከመ ላሕም ወተሤረየ ሥጋሁ እምጠለ ሰማይ እስከ ልህቀ ሥዕርቱ ከመ ዘአንበሳ ወጽፈሪሁኒ ከመ ዘንስር።

**Dan. 4:31** ወእምድኅረ እማንቱ መዋዕል አነ ናቡከደነፆር አንሣእኩ አዕይንትየ ውስተ ሰማይ ወገብአኒ ልብየ ወባረክዎ ለእግዚአብሔር ልዑል ወአእኰትክዎ ለዘሕያው ለዓለም ወሰባሕክዎ ለዘምኵናን ዘለዓለም ወመንግሥቱኒ ለትውልደ ትውልድ።

**Dan. 4:32** ወኵሎሙ እለ ይነብሩ ውስተ ምድር ከመ ወኢ ምንት እሙንቱ ወይገብር ዘከመ ፈቀደ በኀይለ ሰማይ ወበዘሂ ይነብር ዲበ ምድር ወአልቦ ዘይትቃወማ ለእዴሁ ወይቤሎ ምንተ ገበርከ።

**Dan. 4:33** ውእተ ጊዜ ገብአኒ ልብየ ወመጻእኩ ውስተ ክብረ መንግሥትየ ወተሠውጠ ኅሊናየ ወገብአኒ ራእይየ ወኅብርየ ወኀሠሡኒ መገብትየ ወመላእክትየ ጸናዕኩ ውስተ መንግሥትየ ወተወሰኩ ዕበየ ፈድፋደ።

**Dan. 4:34** ወይእዜኒ አነ ናቡከደነፆር እሴብሖ ወአእኵቶ ለእግዚአብሔር ወአልዕሎ ለንጉሠ ሰማይ እስመ ጽድቅ ቃሉ ወርቱዕ ኵሉ ፍናዊሁ ወለኵሎሙ እለ የሐውሩ በትዕቢት ይክል አኅስሮቶሙ።

**Dan. 5:1** ወብልጣሶር ንጉሥ ገብረ ምስሐ ለመገብቱ ወአስተጋብአ ዐሠርቱ ምእተ ብእሴ ወአስተየ ወይነ ለዐሠርቱ ምእት ዕደው።

**Dan. 5:2** ወእንዘ ይሰቲ ወይነ ብልጣሶር ሰኪሮ ይቤ ያምጽኡ ንዋየ ወርቅ ወብሩር ዘአምጽኦ ናቡከደነፆር አቡየ እምቤተ መቅደስ ዘኢየሩሳሌም ወይስተዩ ቦቱ ንጉሥ ወመገብቱ ወመላእክቲሁ ወአንስቲያሁ ወዕቊባቲሁ።

**Dan. 5:3** ወአምጽኡ ንዋየ ወርቅ ወብሩር ዘአውፅአ እምነ ቤተ መቅደስ ዘኢየሩሳሌም ወሰትዩ ቦቱ ንጉሥ ወመገብቱ ወመላእክቲሁ ወአንስቲያሁ ወዕቊባቲሁ ወይነ።

**Dan. 5:4** ወአእኰቱ አማልክቲሆሙ ዘወርቅ ወዘብሩር ወዘብርት ወዘኀጺን ወዘልሕኵት።

**Dan. 5:5** ወበይእቲ ሰዓት ወፅአት አጽባዕተ እደ ሰብእ ወጸሐፈት ቅድመ ኆኅት ውስተ ምረገ ዐረፍት ዘቤተ ንጉሥ ወርእየ ንጉሥ አጽባዕተ እደ ሰብእ እንዘ ትጽሕፍ።

**Dan. 5:6** ወሶቤሃ ጸልመ ገጹ ለንጉሥ ወደንገፀ ልቡ ወተፈትሐ መሌሊተ ሐቌሁ ወተጐድዐ ብረኪሁ።

**Dan. 5:7** ወዐውየወ ንጉሥ በቃሉ ከመ ያምጽኡ ሎቱ ማርያነ ወሰብአ ሰገል ወይቤሎሙ ለጠቢባነ ባቢሎን ዘአንበቦ ለዘአንብቦ ለዝንቱ መጽሐፍ ወነገረኒ ፍካሬሁ አለብሶ ሜላተ ወአዐንቆ ባዝግና ወርቅ ውስተ ክሣዱ ወእሠይሞ መኰንነ በውስተ ሣልስተ እደ መንግሥትየ።

**Dan. 5:8** ወቦኡ ኵሎሙ ጠቢባነ ባቢሎን ወስእኑ አንብቦ ቃለ መጽሐፍ ወፍካሬሁኒ ኢነገርዎ ለንጉሥ።

**Dan. 5:9** ወደንገፀ ብልጣሶር ወጸልመ ገጹ ወደንገፁ መገብቱ።

**Dan. 5:10** ወቦአት ንግሥት ቤተ ምሳሕ ወትቤሎ ለንጉሥ ለዓለም ሕየው ኢይደንግፅከ ልብከ ወኢይጽልምከ ገጽከ።

**Dan. 5:11** ሀሎ አሐዱ ብእሲ በውስተ መንግሥትከ ዘቦ ላዕሌሁ መንፈሰ እግዚአብሔር ቅዱስ ወበመዋዕለ አቡከኒ ተረክበ ላዕሌሁ ጥበብ ወፍካሬ ሕልም ወሤሞ አቡከ ንጉሥ መልአከ ጠቢባን ወማእምራን ወሰብአ ሰገል ወሰብአ ሥራይ።

**Dan. 5:12** እስመ ፈድፈደ መንፈስ ዘላዕሌሁ ወጠቢብ ውእቱ ውስተ ፍካሬ ሕልም ወይነግር ዘኅቡእ ወይፈትሕ ዘስውር ዝ ውእቱ ዳንኤል ስሙ ወንጉሥ ሰመዮ ብልጣሶር ወይእዜኒ ለአክ ይጸውዕዎ ወይንግርከ ፍካሬሁ።

**Dan. 5:13** ወሶቤሃ ጸውዕዎ ወቦአ ዳንኤል ቅድመ ንጉሥ ወይቤሎ ንጉሥ ለዳንኤል አንተኑ ዳንኤል ዘእምደቂቀ ፄዋ ይሁዳ ዘአምጽአከ ንጉሥ እምይሁዳ።

**Dan. 5:14** ሰማዕኩ በእንቲኣከ ከመ መንፈሰ እግዚአብሔር ሀሎ ላዕሌከ ጥበብ ወምክር ወፍካሬ ሕልም ፈድፋደ ተረክበ በላዕሌከ።

**Dan. 5:15** ወይእዜኒ ቦኡ ቅድሜየ ጠቢባን ወሰብአ ሰገል ወሰብአ ሥራይ ወማእምራን ከመ ይንብቡ ዘንተ መጽሐፈ ወያይድዑኒ ፍካሬሁ ወስእኑ አንብቦቶ ወፈክሮቶ ለዝንቱ መጽሐፍ።

**Dan. 5:16** ወሰማዕኩ አነ በእንቲኣከ ከመ ትክል አንብቦ ወፈክሮ ወይእዜኒ እመ ክህልከ አንብቦቶ ወፈክሮቶ ለዝንቱ መጽሐፍ ወአይዳዕከኒ ፍካሬሁ ሜላተ አለብሰከ ወአዐንቀከ ቃማ ወርቅ ውስተ ክሣድከ ወትኴንን ሣልስተ እደ መንግሥትየ።

**Dan. 5:17** ወይቤ ዳንኤል ቅድመ ንጉሥ ሀብትከሂ ለከ ይኩንከ ወፍተ መንግሥትከኒ ሀብ ለባዕድ ወአነ አነብቦ ለዝንቱ መጽሐፍ ወእነግረከ ፍካሬሁ።

**Dan. 5:18** ኦ ንጉሥ እግዚአብሔር ልዑል ወሀቦ መንግሥተ ወክብረ ወዕበየ ወግርማ ለናቡከደነፆር አቡከ።

**Dan. 5:19** ወእምነ ዕበዩ ዘወሀቦ ኵሎሙ አሕዛብ ምድር ወበሓውርት ወሕዝብ ወይርዕዱ እምኔሁ ወይፈርሁ እምግርማሁ ወከመ እምቅድመ ገጹ ዘፈቀደ ይቀትል ወዘፈቀደ ይቀሥፍ ወዘፈቀደ ያከብር ወዘፈቀደ ያኀስር።

**Dan. 5:20** ወአመ አዕበየ ልቦ ወአጽንዐ ነፍሶ ከመ ይትዓበይ ወድቀ እምዕበየ መንግሥቱ ወኀሰረ እምክብሩ።

**Dan. 5:21** ወተሰደ እምሰብእ ወልበ አርዌ ተውህቦ ወነበረ ምስለ አራዊተ ገዳም ወምስለ ሐለስትዮታት ወተርዕየ ሣዕረ ከመ ላሕም ወተሤረየ ነፍስቱ እምጠለ ሰማይ እስከ አእመረ ከመ ልዑል ይኴንን መንግሥተ ዕጓለ እመሕያው ወለዘፈቀደ ይሁብ።

**Dan. 5:22** ወአንተሂ ወልዱ ብልጣሶር ኢያትሐትከ ልበከ ቅድመ እግዚአብሔር ወዘንተ ኵሎ ኢያእመርከ።

**Dan. 5:23** ወተዐበይከ ላዕለ እግዚአብሔር አምላክከ አምላከ ሰማይ ወምድር ወንዋየ ቤቱ አምጻእከ ቅድሜከ አንተ ወመገብትከ ወአንስቲያከ ወዕቊባቲከ ሰተይክሙ ቦቱ ወይነ ወአማልክቲከ ዘወርቅ ወዘብሩር ወብርት ወዘኀጺን ዘዕፅ ወዘእብን እለ ኢይሬእዩ ወኢይሰምዑ ወኢየአምሩ አእኰትከ ወለእግዚአብሔርሰ ዘውስተ እዴሁ መንፈስከ ወኵሉ ፍናዊከ ኢያእኰትኮ።

**Dan. 5:24** ወበእንተ ዝ ፈነወ እምኀቤሁ አጽባዕተ እደ ሰብእ።

**Dan. 5:25** ዝኒ መጽሐፍ ዘተአዘዘ ማኔ ቴቄል ፋሬስ።

**Dan. 5:26** ወከመ ዝ ፍካሬሁ ማኔ ብሂል ሰፈራ እግዚአብሔር ለመንግሥትከ ወሠለጣ።

**Dan. 5:27** ቴቄል ብሂል ደለዋ በመዳልው ወተረክበት ሕጽጽተ።

**Dan. 5:28** ፋሬስኒ ብሂል ተስዕረት መንግሥትከ ወተውህበት ለሜዶን ወለፋርስ።

**Dan. 5:29** ወአዘዘ ብልጣሶር ያልብስዎ ሜላተ ለዳንኤል ወአልበስዎ ወያዕንቅዎ ቃማ ወርቅ ዲበ ክሣዱ ወይሰብኩ ሎቱ ከመ ይኰንን ሣልስተ እደ መንግሥቱ።

**Dan. 5:30** ወበይእቲ ሌሊት ሞተ ብልጣሶር ንጉሠ ከላውዴዎን።

**Dan. 5:31** ወዳርዮስ ሜዶናዊ ነግሠ ህየንቴሁ እንዘ ስሳ ወክልኤቱ ክረምቱ።

**Dan. 6:1** ወአደሞ በቅድሜሁ ለዳርዮስ ዳንኤል ወሤመ ዳርዮስ ንጉሥ በውስተ ኵሉ መንግሥቱ ምእተ ወዕሥራ መሳፍንተ ከመ የሀልዉ ውስተ ኵሉ መንግሥቱ።

**Dan. 6:2** ወእለ ይትሌዐሉ እምኔሆሙ ሠለስቱ ነገሥት ወአሐዱ እምኔሆሙ ዳንኤል ከመ ያግብኡ ናሥታ ኀቤሁ ወኢያጽሕብዎ ለንጉሥ ወኢ በምንትኒ።

**Dan. 6:3** ወዳንኤል የዐቢ እምኔሆሙ እስመ ፈድፈደ መንፈስ ዘላዕሌሁ ወሤሞ ንጉሥ ላዕለ ኵሉ መንግሥቱ።

**Dan. 6:4** ወኀሠሡ ምክንያተ ሎቱ ለዳንኤል መገብት ወመኳንንት በዘያስተዋድይዎ ወኢረከቡ ምክንያተ ወኢ ጌጋየ ላዕሌሁ ወኢ ምንተኒ እስመ ምእመን ውእቱ።

**Dan. 6:5** ወይቤሉ መገብት ኢንረክብ ሎቱ ምክንያተ ለዳንኤል ዘእንበለ ሕገ አምላኩ።

**Dan. 6:6** ወእምዝ ተጋብኡ መገብት ወመኳንንት ኀበ ንጉሥ ወይቤልዎ ሕየው ንጉሥ ዳርዮስ ለዓለም።

**Dan. 6:7** ወተማከሩ ምክረ መላእክት ወመሳፍንት ወመገብት ወኵሎሙ እለ ውስተ መንግሥቱ ወአደሙ ዕድሜ ከመ አልቦ ዘይስእል ኀበ ኵሉ አማልክት ወሰብእ እስከ ሠለስቱ ዕለት ዘእንበለ ኀቤከ ንጉሥ ላዕለ ኵሉ መንግሥትከ ወእመ አኮ ይደይዎ ውስተ ግበ አናብስት።

**Dan. 6:8** ወይእዜኒ ንጉሥ አዝዝ ዕድሜ ወጸሐፍ ከመ ኢይዕበዩ ሥርዐተከ ፋርስ ወሜዶን።

**Dan. 6:9** ወሶቤሃ አዘዘ ንጉሥ ዳርዮስ ይጽሐፍ ዘንተ ሥርዐተ።

**Dan. 6:10** ወአእሚሮ ዳንኤል ከመ ተአዘዘ ዝንቱ ሥርዐት ቦአ ቤቶ ወአርኀወ መሳክወ ጽርሑ አንጻረ ኢየሩሳሌም ወጊዜ ሠለስቱ ሰዓት ዘዕለት ሰገደ ጸለየ ወተጋነየ እግዚአብሔር አምላኩ በከመ ይገብር ዘልፈ።

**Dan. 6:11** ወበአይኒ ግብር ያስተዋድይዎ እሙንቱ ዕደው ዘልፈ ወረከብዎ ለዳንኤል እንዘ ያስተበቊዖ ለአምላኩ ወይጼሊ።

**Dan. 6:12** ወሖሩ ወይቤልዎ ለንጉሥ ኦ ንጉሥ አኮኑ አንተ አደምከ ኢይስአልከ ኵሉ ሰብእ ኀበ ኵሉ አማልክት ወሰብእ እስከ ሠለስቱ ዕለት ዘእንበለ ኀቤከ ንጉሥ ወእመ ቦ ዘተረክበ ይደይዎ ውስተ ግበ አናብስት ወይቤ ንጉሥ እሙን ዝ ነገር ወኢይትነሠት ሥርዐተ ፋርስ ወሜዶን።

**Dan. 6:13** ወአውሥኡ ወይቤሉ ቅድመ ንጉሥ ዳንኤል ዘእምደቂቀ ፄዋ ይሁዳ አበየ ወኢሰምዐ ትእዛዝከ ወበጊዜ ሠለስቱ ሰዓት ዘዕለት ሰአለ ኀበ አምላኩ ስእለተ።

**Dan. 6:14** ወሰሚዖ ንጉሥ ዘንተ ነገረ ተከዘ ጥቀ ወተበአሰ ከመ ያድኅኖ ለዳንኤል እምነግህ እስከ ሠርክ ፈቀደ ያድኅኖ ወስእነ አድኅኖቶ።

**Dan. 6:15** ወይቤልዎ እሙንቱ ዕደው ሶቤሃ ለንጉሥ አእምር ንጉሥ ከመ ዕድሜ ዘአደሙ ፋርስ ወሜዶን ወሠርዑ አበየ ወሐሰወ ወኢሰአለ ኀቤከ።

**Dan. 6:16** ወእምዝ አዘዘ ንጉሥ ይጸውዕዎ ወያምጽእዎ ለዳንኤል ወይደይዎ ውስተ ግበ አናብስት ወሶበ ኮኖ በግብር ለንጉሥ ይቤሎ ንጉሥ ለዳንኤል አምላክከ ዘኪያሁ ታመልክ ዘልፈ ለያድኅነከ።

**Dan. 6:17** ወወረውዎ ወአምጽኡ እብነ ወከደኑ ዲበ አፈ ግብ ወኀተመ ንጉሥ በሕልቀቱ ወበሕልቀተ መገብቱ ከመ አልቦ ዘይትሜየን ላዕለ ዳንኤል።

**Dan. 6:18** ወአተወ ንጉሥ ቤቶ ወኖመ ዘእንበለ ይደረር ወኢያብኡ ሎቱ ዘይበልዕ ወአበዮ ንዋም ወዐጸወ እግዚአብሔር አፈ አናብስት ወኢሰሐጥዎ ለዳንኤል።

**Dan. 6:19** ወእምዝ ጌሠ ንጉሥ በጽባሕ ቅድመ ጎሕ ወሮጸ ኀበ ግበ አናብስት።

**Dan. 6:20** ወበጺሖ ኀበ ግብ ከልሐ በዐቢይ ቃል ወይቤ ዳንኤል ዳንኤል ገብረ እግዚአብሔር ሕያው አምላክከ ዘኪያሁ ታመልክ ዘልፈ ክህለኑ አድኅኖተከ እምአፈ አናብስት።

**Dan. 6:21** ወይቤሎ ዳንኤል ለንጉሥ ኦ ንጉሥ ለዓለም ሕየው።

**Dan. 6:22** አምላኪየ ፈነወ መልአኮ ወአድኀነኒ ወፈጸመ አፈ አናብስት ወኢሰሐጡኒ ወኢክህሉኒ እስመ ተረክበ ሊተ ጽድቅ በቅድሜሁ ወቅድሜከ ንጉሥ ኢገበርኩ እኩየ።

**Dan. 6:23** ወሶቤሃ ተፈሥሐ ንጉሥ ጥቀ በእንቲኣሁ ወአዘዘ ያውፅእዎ ለዳንኤል እምግበ አናብስት ወወፅአ ዳንኤል እምግብ አናብስት ወኢተነክየ ምንትኒ ወኢተረክበ ሕሡም በላዕሌሁ እስመ ተአመነ በአምላኩ።

**Dan. 6:24** ወይቤ ንጉሥ ያምጽእዎሙ ለእሙንቱ ዕደው እለ አስተዋደይዎ ለዳንኤል ወአምጽእዎሙ ወወደይዎሙ ውስተ ግበ አናብስት ለእሙንቱ ወለደቂቆሙ ወለአንስቲያሆሙ ወዘእንበለ ይብጽሑ ምድረ ግብ አኀዝዎሙ አናብስት ወቀጥቀጥዎሙ ኵሎ አዕፅምቲሆሙ።

**Dan. 6:25** ወእምዝ ጸሐፈ ዳርዮስ ንጉሥ ለኵሉ አሕዛብ ወነገድ ወበሓውርት ወለኵሎሙ እለ ይነብሩ ውስተ ኵሉ ምድር እንዘ ይብል ሰላም ይብዛኅ ለክሙ እምቅድመ ገጽየ።

**Dan. 6:26** አዘዝኩ ሥርዐተ ለኵሉ መኳንንት ዘውስተ መንግሥትየ ከመ ይፍርሁ ወይርዐዱ እምቅድመ ገጸ አምላከ ዳንኤል እስመ ውእቱ አምላክ ሕያው ዘይሄሉ ለዓለም ወዘኢይማስን መንግሥቱ ወምኵናኑኒ ለዝሉፉ።

**Dan. 6:27** ያድኅነሂ ወይረድእሂ ወይገብር ተኣምረ ወመንክረ በሰማይ በላዕሉ ወበምድር በታሕቱ ዘአድኀኖ ለዳንኤል እምአፈ አናብስት።

**Dan. 6:28** ወዐብየ ዳንኤል በመንግሥተ ዳርዮስ ሜዶናዊ ወበመንግሥተ ቂሮስ ፋርሳዊ።

**Dan. 7:1** በቀዳማዊ ዓመተ መንግሥቱ ለብልጣሶር ንጉሠ ከላውዴዎን ሐለመ ዳንኤል ሕልመ ወርእየ ርእሶ በውስተ ምስካቢሁ ወጸሐፈ ሕልሞ።

**Dan. 7:2** ወይቤ አነ ዳንኤል ሐለምኩ ሕልመ ወርኢኩ አርባዕተ ነፋሳተ ሰማይ ይነፍኁ ውስተ ባሕር ዐቢይ።

**Dan. 7:3** ወዐርጉ አርባዕቱ አራዊት እምነ ባሕር ኅቡር ወፍሉጣን አሐዱ እምካልኡ።

**Dan. 7:4** ወቀዳማዊት ከመ አንበሳዊት ወባቲ ክንፍ ወክነፊሃኒ ከመ ዘንስር ወርኢክዋ እስከ ተመልኀ ክነፊሃ ወተንሥአት እምድር ወቆመት በእግረ ሰብእ ወልበ ሰብእ ተውህበ ላቲ።

**Dan. 7:5** ወመጽአት ካልእት አርዌ ወትመስል ድበ ወቆመት ወአሐቲ ገጻ ወሠለስቱ ዐፅመ ገበዋት ውስተ አፉሃ ማእከለ አስናኒሃ ወከመ ዝ እቤላ ተንሥኢ ወብልዒ ሥጋ ብዙኀ።

**Dan. 7:6** ወእምድኅረ ዝንቱ ርኢኩ ካልአ አርዌ ግሩመ ወመደንግፀ ከመ ነምር ወላዕሌሁ አርባዕቱ ክንፈ ዖፍ ወአርባዕቱ አርእስቲሁ ለአርዌ ወተውህበ ሎቱ መባሕት።

**Dan. 7:7** ወእምድኅሬሁ ርኢኩ ራብዕ አርዌ ግሩመ ወመደንግፅ ወኀያለ ጥቀ ወስነኒሁ ዘኀጺን ወጽፈሪሁ ዘብርት ይበልዕ ወየሐርጽ ወዘተርፈሂ ይከይድ በእግሩ ወውእቱ አርዌ የዐቢ እምኵሎሙ አራዊት ዘቅድሜሁ ወዐሠርቱ አቅርንቲሁ።

**Dan. 7:8** ወነጸርኩ አቅርንቲሁ ወናሁ ካልእ ቀርን ንኡስ በቈለ በማእከሎሙ ወሠለስቱ አቅርንቲሁ እለ ቅድሜሁ ተመልኀ እምቅድመ ገጹ ወቦቱ አዕይንት ከመ አዕይንተ ሰብእ ወለውእቱ ቀርን ንኡስ ወአፉሁ ይነብብ ዐቢያተ።

**Dan. 7:9** ወርኢኩ እስከ አንበሩ መናብርተ ወነበረ ብሉየ መዋዕል ወልብሱ ጸዐዳ ከመ በረድ ወሥዕርተ ርእሱ ከመ ፀምር ወመንበሩሂ እሳት ዘይነድድ ወሠረገላቲሁኒ አፍሓም ዘያንበለብል።

**Dan. 7:10** ወፈለገ እሳት ይውሕዝ ቅድሜሁ አእላፍ አእላፋት ይትለአክዎ ወትእልፊተ አእላፋት ይቀውሙ ቅድሜሁ ወነበረ ዐውደ ወከሠተ መጻሕፍተ።

**Dan. 7:11** ወርኢኩ ሶቤሃ እምቃለ ነገሩ ዐቢይ ዘይነብብ ዝኩ ቀርን እስከ ተአተተ ወእስከ ተቀትለ ውእቱ አርዌ ወጠፍአ ወወሀቡ ሥጋሁ ያውዕዩ በእሳት።

**Dan. 7:12** ወቆመ ርእሶሙ ለእልክቱ አራዊት ወተውህበ ሎሙ ነዋኅ ሕይወት እስከ ዕድሜሆሙ።

**Dan. 7:13** ወርኢኩ በራእየ ሌሊት ወናሁ መጽአ ዐቢይ ደመና ሰማይ ከመ ወልደ ዕጓለ እመ ሕያው ወበጽሐ ኀበ ብሉየ መዋዕል።

**Dan. 7:14** ወተውህበ ሎቱ ምኵናን ዘለዓለም ወክብር ወመንግሥት ወሥልጣን ወኵሎሙ አሕዛብ ወሕዝብ ወበሓውርት ወነገድ ወነገሥት ይትቀነዩ ሎቱ ወምኵናኑኒ ምኵናን ዘለዓለም ወመንግሥቱ ዘኢየኀልቅ ወኢይማስን።

**Dan. 7:15** ወርዕደኒ መንፈስየ አነ ዳንኤል ወደንገፀኒ ልብየ እምራእየ ርእስየ።

**Dan. 7:16** ወሖርኩ ወጠየቅዎ ለአሐዱ እምእለ ይቀውሙ ወነገረኒ ወአይድዐኒ ፍካሬሁ ጥዩቀ ወጠየቁ ኵሎ ነገሮ።

**Dan. 7:17** ወይቤለኒ እሉ አርባዕቱ አራዊት ዐበይት ዘርኢኩ አርባዕቱ ነገሥት እሙንቱ ወይትነሥኡ ዲበ ምድር ወዓዲ ይትአተቱ።

**Dan. 7:18** ወይገብእ መንግሥት ለቅዱሳነ ልዑል ወይነብርዋ ለዓለመ ዓለም።

**Dan. 7:19** ወጠየቅክዎ ካዕበ በእንተ ራብዓይ አርዌ እስመ ነኪር ውእቱ እምኵሉ አራዊት ወግሩም ውእቱ ጥቀ ወስነኒሁ ዘኀጺን ወጽፈሪሁ ዘብርት ይበልዕ ወየሐርጽ ወዘተርፈ ይከይድ በእግሩ።

**Dan. 7:20** ወበእንተ እልክቱ ዐሠርቱ አቅርንቲሁ ዘውስተ ርእሱ ዘበቈለ ወዝኩሂ ካልእ ቀርን ንኡስ ዘበቈለ ማእከሎሙ ወመልኆሙ ለሠለስቱ እምእልክቱ ዐሠርቱ አቅርንት እለ እምቅድሜሁ ወዝኩ ዘቦ አዕይንት ወአፉሁ ይነብብ ዐቢያተ ወርእሱ የዐቢ እምአብያጺሁ።

**Dan. 7:21** ወርኢክዎ ለውእቱ ቀርን ይትቃተሎሙ ለቅዱሳን።

**Dan. 7:22** ወሞኦሙ እስከ መጽአ ብሉየ መዋዕል ኀቤሆሙ ወፈትሐ ሎሙ ልዑል ለቅዱሳኒሁ ወበጽሐ ዕድሜሁ ወአጽንዐ መንግሥቶሙ ለቅዱሳን።

**Dan. 7:23** ወይቤለኒ ዝኩ አርዌ ራብዕ ራብዕት መንግሥት ይእቲ እንተ ትትነሣእ ውስተ ምድር ወእንተ ተዐቢ እምኵሎሙ መንግሥታተ ምድር ወትበልዓ ኵላ ምድር ወይከይዳ ወትቀጥቅጣ።

**Dan. 7:24** ወዐሠርቱ አቅርንት ዐሠርቱ ነገሥት እሙንቱ ዘይትነሥኡ ዲበ ምድር ወእምድኅሬሆሙ ይትነሣእ ካልእ ንጉሥ ወያአትቶሙ ለሠለስቱ እኩያን እለ እምቅድሜሁ ወያኀስሮሙ ለዐሠርቱ ነገሥት።

**Dan. 7:25** ወይነብብ በነገረ ልዑል ወያአትቶሙ ለቅዱሳነ ልዑል ወይኄይል ወይዌልጥ መዋዕለ ወሕገ ወይትወሀብ ሎቱ እስከ ዕድሜሁ ውስተ እዴሁ ዓመት ወዓመታት ወመንፈቀ ዓመት።

**Dan. 7:26** ወይነብር ዐውደ ወይስዐሮ ለመልአክ ከመ ያማስን ለግሙራ ወመንግሥተ ወምኵናነ።

**Dan. 7:27** ወዕበየ መንግሥት ዘመትሕተ ሰማይ ይትወሀብ ለቅዱሳነ ልዑል መንግሥቱኒ መንግሥት ዘለዓለመ ዓለም ወኵሎሙ መኳንንት ይትቀነዩ ሎቱ ወይትኤዘዙ ሎቱ እስከ ዝየ።

**Dan. 7:28** ወአሜሁ ይከውን ማኅለቅተ ሕዝብ ወአነ ዳንኤል ተሀውከኒ ኅሊናየ ጥቀ በሕቁ ወተወለጠ ራእይየ ወዐቀብኩ ነገሮሙ ውስተ ልብየ።

**Dan. 8:1** አመ ዐሠርቱ ወሠለስቱ ዓመተ መንግሥቱ ለብልጣሶር ንጉሥ አስተርአየኒ ራእይ ወአነ ዳንኤል ርኢኩ እምድኅረ አስተርአየኒ ዘቀዳሚ።

**Dan. 8:2** ወርኢኩ በራእይ ወአነ እንዘ ሀሎኩ ውስተ ሱሳ ዘባሪ እንተ ብሔረ ኤላም ወሀሎኩ ውስተ ኡባል።

**Dan. 8:3** ወአንሣእኩ አዕይንትየ ወርኢኩ ወናሁ መጽአ አሐዱ በሐኵ ወቆመ ቅድመ ኡባል ወቦቱ ክልኤቱ አቅርንት ወነዋኃን አቅርንቲሁ ወአሐዱ ይነውኅ እምካልኡ ወዘይነውኅ ድኅረ በቈለ።

**Dan. 8:4** ወርኢክዎ ለውእቱ በሐኵ ይወግእ በአቅርንቲሁ ለመንገለ ባሕር ወሰሜን ወደቡብ ወኢይቀውሙ ኵሎሙ አራዊት ቅድሜሁ ወአልቦ ዘያመሥጥ እምእዴሁ ወገብረ በከመ ፈቀደ ዐቢየ።

**Dan. 8:5** ወአነ ዳንኤል ሀሎኩ ውስተ ሱሳ ዘባሪ ወእንዘ እኄሊ ዘንተ ናሁ መጽአ አሐዱ ዳቤላ ዘጠሊ እምደቡብ ላዕለ ኵሉ ገጸ ምድር ወአልቦ ዘለከፋ ለምድር ወቦ ቀርን ማእከለ አቅርንቲሁ።

**Dan. 8:6** ወውእቱ ዳቤላ ዘጠሊ ሖረ ኀበ ዝኩ በሐኵ ዘቦ አቅርንት ዘርኢኩ ይቀውም ቅድመ ኡባል ወሮጸ ኀቤሁ በኀይል።

**Dan. 8:7** ወርኢክዎ ወበጽሐ ኀበ ዝኩ በሐኵ ወአብደ ወተአርወየ ላዕሌሁ ወአውደቆ ለዝኩ በሐኵ ወቀጥቀጦን ክልኤሆን አቅርንቲሁ ወአልቦ ኀይለ ለዝኩ በሐኵ ከመ ይቁም ቅድሜሁ ወነጽሖ ውስተ ምድር ወኬዶ ወአልቦ ዘያድኅኖ እምእዴሁ ለውእቱ በሐኵ።

**Dan. 8:8** ወዝኩ ዳቤላ ዘጠሊ ዐቢየ ጥቀ ወሶበ ሰበሮ ወቀተሎ ለዝኩ ቀርኖ ወዐቢየ ዳቤላ ጠሊ ወዓዲ በቈለ አርባዕቱ አቅርንቲሁ መትሕቴሁ ዲበ አርባዕቱ ነፋሳተ ሰማይ።

**Dan. 8:9** ወእምውስተ አሐዱ እምኔሆሙ በቈለ አሐዱ ቀርን ጽኑዐ ወዐቢየ ጥቀ ለመንገለ ሰሜን ወጽባሕ።

**Dan. 8:10** ወበጽሐ በኀይል ዐቢይ እስከ ኀይለ ሰማይ ወወድቀ ውስተ ምድር እምነ ኀይለ ሰማያት ወእምነ ከዋክብተ ሰማይ ወኬዳ እስከ ማእከላ።

**Dan. 8:11** ወሠርዌ ዐብየ ከመ ያድኅን ፄዋሁ ወቦቱ ይትሀወኩ ሠዋዕት ወኮነ ወተሰልጠ ወማሰነ መቅደስ።

**Dan. 8:12** ወተውህበ ላዕለ መሥዋዕተ ኀጢአት ወተገድፈት ውስተ ምድር ወገብረ ወተሰልጠ።

**Dan. 8:13** ወሰማዕኩ አሐዱ እምቅዱሳን ዘይነግር ወይቤ ፊልሙንጢ ይነብብ እስከ ማእዜኑ ይቀውም ዝ ራእየ ነቢያት ወመሥዋዕት እንተ ተነሥተት ወኀጢአት እንተ አማሰነት ወተውህበት መቅደስ ወኀይላ ተከይደ።

**Dan. 8:14** ወይቤሎ እምነግህ እስከ ሠርክ ወዐሠርተ ምእተ ወሠለስተ ምእት መዋዕለ ይነጽሕ መቅደስ።

**Dan. 8:15** ወእምዝ ሶበ ርኢኩ አነ ዳንኤል ዘራእየ ወኀሠሥኩ ፍካሬሁ መጽአ ወቆመ ቅድሜየ ከመ ራእየ ብእሲ።

**Dan. 8:16** ወሰማዕኩ ቃለ ብእሲ በማእከለ ኡባል ወጸውዐ በዐቢይ ቃል ወይቤ ገብርኤል አለብዎ ዝኩ ራእየ።

**Dan. 8:17** መጽአ ወቆመ ጥቃ ኀበ እቀውም አነ ወመጺኦ ደንገፅኩ ወወደቁ በገጽየ ወይቤለኒ ለበውከኑ ወልደ ዕጓለ ዓዲሂ ኢኀልቀ ዕድሜሁ ለዝ ራእይ።

**Dan. 8:18** ወሶበ ነበበኒ ደንገፅኩ ወወደቁ በገጽየ ውስተ ምድር ወአኀዘኒ ወአንሥአኒ ወአቀመኒ በእግርየ።

**Dan. 8:19** ወይቤለኒ ናሁ አነ እነግረከ ዘይከውን በደኃሪ መዋዕል መቅሠፍተ ዐቢየ እስመ ዓዲ ማኅለቅት ዕድሜሁ ለዝ ራእይ ኢበጽሐ።

**Dan. 8:20** በሐኵ ዘርኢከ ወዘቦ አቅርንት ንጉሠ ፋርስ ወሜዶን ውእቱ።

**Dan. 8:21** ወዳቤላ ዘጠሊ ንጉሠ ዮናናውያን ውእቱ ወቀርኑኒ ዘየዐቢ በማእከለ አቅርንቲሁ ውእቱ ንጉሥ ቀዳማዊ ወተቀጥቀጠ በኀበ ቆሙ።

**Dan. 8:22** ወአርባዕቱ አቅርንት ታሕቴሁ ዘበቈሉ አርባዕቱ ነገሥት ይትነሥኡ ወአኮ በኀይሎሙ።

**Dan. 8:23** ወበደኃሪታ መንግሥቶሙ ትትቀጠቀጥ ወይትፌጸም ኀጢአቶሙ እምውስቴቶሙ አሐዱ ይትነሣእ ንጉሥ ዘኢየኀፍር ገጸ ወኢየአምር ምሳሌ።

**Dan. 8:24** ወጽኑዕ ኀይሉ ወያማስን ዕጹባተ ወይገብር ወያጠፍኦሙ ለጽኑዓን ወለቅዱሳን ሕዝብ።

**Dan. 8:25** ወያረትዕ አርዑተ ክሣድ ወትምይንት ውስተ እዴሁ ወይትዔበይ በልቡ ወበጕሕሉቱ ያኀልቆሙ ለብዙኃን ወዲበ መልአከ መላእክት ያቀውም መልአክ ወዘእንበለ እድ ይቀጠቀጥ።

**Dan. 8:26** ወራእየ ሠርክ ወነግህ ዘተብህለ እሙን ውእቱ ወአንተሰ ዳንኤል ኅትሞ ለዝ ራእይ ለብዙኅ መዋዕል።

**Dan. 8:27** ወአነ ዳንኤል ወደይኩ ወሰከብኩ መዋዕለ ወተንሣእኩ ወገበርኩ ግብረ ንጉሥ ወአንከርኩ ዘንተ ራእየ ወአልቦ ዘየአምሮ።

**Dan. 9:1** በቀዳሚ ዓመተ መንግሥቱ ለዳርዮስ ወልደ ሱኤር አህሻዊሮስ ዘእምዘርዐ ሜዶን ዘነግሠ ላዕለ መንግሥተ ከላውዴዎን።

**Dan. 9:2** በዓመት አሐዱ ዘመንግሥቱ አነ ዳንኤል አእመርኩ እምውስተ መጻሕፍት ኍልቈ ዓመታት ዘኮነ ኀበ ኤርምያስ ነቢይ ቃለ እግዚአብሔር በዘይሤለጥ ሙስናሃ ለኢየሩሳሌም ሰብዓ ዓመት።

**Dan. 9:3** ወሜጥኩ ገጽየ ኀበ እግዚአብሔር አምላኪየ ከመ እኅሥሥ ምሕረተ ወሣህለ በጾም ወበሠርቅ ወበሐመድ።

**Dan. 9:4** ወጸለይኩ ኀበ እግዚአብሔር ወገነይኩ ሎቱ ወእቤ እግዚኦ አምላክ ዐቢይ ወስቡሕ ዘተዐቅበ ኪዳነከ ወምሕረተከ ለእለ ያፈቅሩከ ወለእለ የዐቅቡ ትእዛዘከ።

**Dan. 9:5** አበስነ ወዐመፅነ ወጌገይነ ወዐለውነ ወተግሕሥነ እምትእዛዝከ ወእምፍትሕከ።

**Dan. 9:6** ወኢሰማዕናሆሙ ለነቢያት አግብርቲከ እለ ነገርዎሙ በስምከ ለነገሥትነ ወለመኳንንቲነ ወመልአክቲነ ወለአበዊነ ወለኵሎሙ አሕዛበ ምድር።

**Dan. 9:7** ወለከ እግዚኦ ጽድቅ ወለነ ኀፍረት ለገጽነ በዛቲ ዕለት ለሰብአ ይሁዳ ወለእለ ይነብሩ ኢየሩሳሌም ወለኵሎሙ እስራኤል ለርሑቃን ወለቅሩባን በኵሉ ምድር ኀበ ዘረውኮሙ ህየ ማዕሌቶሙ ዘዐለውከ።

**Dan. 9:8** እግዚኦ ለነ ኀፍረት ለገጽነ ወለነገሥትነ ወለመላእክቲነ ወለመኳንንቲነ ወለአበዊነ እስመ አበስነ ለከ።

**Dan. 9:9** እግዚኦ አምላከ ሣህል ወምሕረት እስመ ክሕድነ ወኢሰማዕነ ቃለ እግዚአብሔር አምላክነ።

**Dan. 9:10** ከመ ንሑር በሕግ ዘወሀበነ በቅድመ ገጽነ በእደ አግብርቲሁ ነቢያት።

**Dan. 9:11** ወኵሎሙ እስራኤል ዐለዉ ሕገከ ወአበዩ ሰሚዐ ቃልከ ወመጽአ መርገም ላዕሌነ ወመሐላ ዘጽሑፍ ውስተ ኦሪተ ሙሴ ገብረ እግዚአብሔር እስመ አበስነ ሎቱ።

**Dan. 9:12** ወአቀመ ቃሎ ዘነበበ ላዕሌነ ወዲበ መኳንንቲነ እለ ተኰነኑነ ወአምጽአ ላዕሌነ እኪተ ዐቢየ ዘኢኮነ ከማሁ በኵሉ መትሕተ ሰማይ ዘከመ ኮነ በኢየሩሳሌም።

**Dan. 9:13** በከመ ጽሑፍ ውስተ ኦሪተ ሙሴ ወዝንቱ እኩይ በጽሐነ ወኢተማሕለልነ ለገጸ እግዚአብሔር አምላክነ ከመ ንትመየጥ እምኀጢአትነ ወነኀሊ ኵሎ ጽድቀ።

**Dan. 9:14** ወተግሀ እግዚአብሔር ወአምጽአ መቅሠፍተ ዐቢየ እስመ ጻድቅ እግዚአብሔር አምላክነ በኵሉ ግብሩ ዘገብረ ላዕሌነ ወኢሰማዕነ ቃሎ።

**Dan. 9:15** ወይእዜሂ እግዚኦ አምላክነ ዘአውፃእኮሙ እምድረ ግብጽ ለሕዝብከ በእደ ጽንዕት ወበመዝራዕት ልዕልት ወገበርከ ለከ ስምዐ እስከ ዛቲ ዕለት አበስነ ወጌገይነ።

**Dan. 9:16** እግዚኦ በኵሉ ምሕረትከ ሚጥ መዓተከ ወመቅሠፍትከ እምኔነ ወእምሀገርከ ኢየሩሳሌም ወእምደብረ መቅደስከ እስመ አበስነ ወጌጋይነ ወአበዊነ በኢየሩሳሌም ወሕዝብከ ኀስሩ በኀበ ኵሉ አድያሚነ።

**Dan. 9:17** ወይእዜኒ ስማዕ እግዚኦ አምላክነ ጸሎተ ገብርከ ወስእለቶ ወአብርህ ገጸከ ላዕለ መቅደስከ ዘኢየሩሳሌም ዘመዝበረ በእንቲኣከ።

**Dan. 9:18** እግዚኦ አጽምዕ እዝነከ አምላኪየ ወስማዕ ጸሎትየ ወክሥት አዕይንቲከ ወርኢ ሙስናነ ወዘሀገርከ እንተ ተሰምየ ስምከ በላዕሌሃ ወአኮ በጽድቅነ ዘንዌሩ ሣህለነ ቅድሜከ ዳእሙ በምሕረትከ ብዙኀ እግዚኦ።

**Dan. 9:19** እግዚኦ ስምዐነ እግዚኦ ተሣሀለነ እግዚኦ ግበር ወኢታጐንዲ በእንቲኣከ እግዚኦ አምላክነ እስመ ተሰምየ ስምከ በላዕሌነ ወላዕለ ሀገርከ ኢየሩሳሌም ወዲበ ሕዝብከ።

**Dan. 9:20** ወእንዘ እነግር ዘንተ ወእጼሊ ወእትነሐይ ወኀጢአትየ ወኀጢአተ ሕዝብየ እስራኤል ወእገድፍ ሣህልየ ኀበ እግዚአብሔር አምላኪየ ወበእንተ ቤተ መቅደሱ ለአምላኪየ።

**Dan. 9:21** ወእንዘ እነግር ጸሎትየ መጽአ ብእሲ ገብርኤል ዘርኢኩ በራእይ ቀዲሙ ይሰርር ወገሰሰኒ በጊዜ መሥዋዕተ ሠርክ።

**Dan. 9:22** ወአለበወኒ ወተናገረ ምስሌየ ወይቤለኒ ገብርኤል ይእዜ መጻእኩ አለቡከ ጥበበ።

**Dan. 9:23** ወበቀዳሚ ጸሎትከ ወፅአ ቃል ወመጻእኩ አለቡከ ወእዜኑከ ዘትፈቱ እስመ ብእሴ ፍትወት አንተ ኀልዮ ለነገርከ ወለቡ ዘርኢከ።

**Dan. 9:24** ስማዕ ሰንበታተ አድሞሙ ለሕዝብከ ወለሀገርከ ቅድስት ከመ ትሰለጥ ኀጢአት ወይትኀተም ጌጋይ ወይደምሰስ አበሳ ወትሰዓር ዐመፃ ወትምጻእ ጽድቅ እንተ ለዓለም ወይትዐተብ ራእየ ነቢያት ወይትቀባዕ ቅዱሰ ቅዱሳን።

**Dan. 9:25** ወአእምር ወለቡ እምፀአተ ቃሉ ዘአወሥአከ ወትትሐነጽ ኢየሩሳሌም እስከ ክርስቶስ ንጉሥ ሰብዐ ሰንበታት ስሳ ወክልኤተ ሰንበታተ ይትመየጥ ወይትሐነጽ መርሕባ ወዐፍረታ ወይከውን መዋዕል ፍሥሓ።

**Dan. 9:26** እምድኅረ ስሳ ወክልኤቱ ሰንበታት ይጠፍእ ቅብዐት ወፍትሕ አልቦ በኀቤሁ ወያማስን ሀገረ ወመቅደሰ ምስለ ንጉሥ በይመጽእ ይትመተሩ በማየ አይኅ እስከ ለዝሉፉ ይትራገዙ ወይትቃተሉ እስከ ይጠፍኡ።

**Dan. 9:27** ወይማስን መኣዝኒሁ ለግሙራ ወፍጡነ ይማስን ወያጸንዕ ሥርዐቶሙ ለቅድስና አሐቲ ሰንበተ ወመንፈቀ ሰንበት ወይሰዐር መሥዋዕት ወሞጻሕት ወይማስን ርኩሶሙ ዘውስተ መቅደሱ ወእስከ ማኅለቅተ ዓመታት ይትወሀብ ዕድሜሁ ለሙስና።

**Dan. 10:1** በሣልስ ዓመት መንግሥቱ ለቂሮስ ንጉሠ ፋርስ ተከሥተ ሎቱ ቃለ እግዚአብሔር ለዳንኤል ወተሰምየ ስሙ ብልጣሶር እሙን ነገሩ ወኀይል ዐቢይ ወልቡና ተውህበ ሎቱ በውስተ ራእይ።

**Dan. 10:2** ወውእተ አሚረ አነ ዳንኤል ሀሎኩ እንዘ እላሑ ሠለስተ ሰንበታተ መዋዕለ ወኢፈተውኩ እብላዕ እክለ ወኢቦአ ውስተ አፉየ ሥጋ ወወይን።

**Dan. 10:3** ወቅብዐ ኢተቀባዕኩ እስከ ይትፌጸመ ሠለስቱ ሰንበታተ መዋዕል።

**Dan. 10:4** ወኮነ አመ ዐሠርቱ ወሰመንቱ ዓመት በዕሥራ ወአሐዱ ጽባሕ በረቡዕ ሠርቀ ወርኅ ቀዳሚ ወሀሎኩ አነ ዳንኤል ውስተ ፈለግ ዐቢይ ዘውእቱ ጤግሮስ።

**Dan. 10:5** ወአንሣእኩ አዕይንትየ ወነጸርኩ ወርኢኩ ናሁ አሐዱ ብእሲ ዘይለብስ ጠብደነ ወቅኑት ሐቌሁ በወርቀ አፌዝ።

**Dan. 10:6** ወነፍስቱሂ ከመ ተርሴስ ወገጹሂ ከመ ራእየ መብረቅ ወአዕይንቲሁኒ ከመ መኃትወ እሳት እደዊሁ ወእገሪሁ ከመ ብርት ርሱን ወቃለ ነገሩ ከመ ድምፀ አሕዛብ ብዙኅ።

**Dan. 10:7** ወርኢኩ አነ ዳንኤል ባሕቲትየ ዘራእየ ወዕደው እለ ምስሌየ ኢርእዩ ዘንተ ራእየ ዳእሙ ዐቢይ ረዓድ ወድንጋፄ አኀዞሙ ወእምፍርሀት ጐዩ።

**Dan. 10:8** ወአነ ባሕቲትየ ተረፍኩ ወርኢኩ ዘራእየ ዐቢየ ወኢተርፈ ላዕሌየ ኀይልየ ወክብርየ ተወለጠ ወኢአኀዝኩ ኅይለ።

**Dan. 10:9** ወሰማዕኩ ቃለ ነገሩ ወሰሚዕየ ቃለ ነገሩ ደንገፅኩ ወወደቁ ውስተ ምድር በገጽየ።

**Dan. 10:10** ወናሁ እድ አኀዘኒ በእራኀተ እደውየ ወአቀመኒ በብረክየ።

**Dan. 10:11** ወይቤለኒ ዳንኤል ዳንኤል ብእሴ ፍትወት አንተ ወለቡ ዘነገረ ዘነገርኩከ አነ ወቁም በእግርከ ወበኀይልከ እስመ ይእዜ ተፈኖኩ ኀቤከ ወሶበ ይቤለኒ ዘነገረ ተንሣእኩ እርዕድ።

**Dan. 10:12** ወይቤለኒ ኢትፍራህ ዳንኤል እስመ እምቀዳሚት ዕለት ዘአግባእከ ልበከ ኀበ እግዚአብሔር ከመ ትሠራሕ ወትለቡ ለገጾ አምላክከ ተሰምዐ ነገርከ ወአነ መጻእኩ በእንተ ቃልከ።

**Dan. 10:13** ወመልአከ ንጉሠ ፋርስ ይቀውም ይቀውም ቅድሜየ ወዕሥራ ወአሐደ ዕለት ወናሁ ሚካኤል አሐዱ እመላእክት ቀደምት መጽአ ይርድአኒ ወኪያሁ ኀደጉ ህየ ምስለ መልአከ ንጉሠ ፋርስ።

**Dan. 10:14** ወይቤለኒ መጻእኩ እንግርከ ዘይረክቦሙ ለሕዝብከ በደኃሪ መዋዕል እስመ ርእይ ዓዲ በዕድሜሁ ወእቤ ንግረኒ እግዚኦ።

**Dan. 10:15** ወሶበ ነገረኒ ዘነገረ ሜጥኩ ገጽየ ውስተ ምድር ወደንገፅኩ ወብህምኩ።

**Dan. 10:16** ወናሁ ከመ አምሳለ ወልደ ዕጓለ እመ ሕያው ወገሰሰኒ ከናፍርየ ወከሠትኩ አፉየ ወነበብኩ ወእቤሎ ለዘይቀውም ቅድሜየ እግዚእየ እምነ ግርማከ ተሀውከት ወተመስወት ነፍስየ በላዕሌየ ወኀጣእኩ ኀይለ።

**Dan. 10:17** ወእፎ ይክል ገብርከ እግዚኦ ተናግሮ ምስለ እግዚእየ ዘንተ ወአነሂ እምይእዜ ኢይቀውም ኀይልየ ወኢተርፈ እምነ መንፈስየ።

**Dan. 10:18** ወደገመ ገሰሰኒ ከመ ራእየ ብእሲ ወአጽንዐኒ።

**Dan. 10:19** ወይቤለኒ ኢትፍራህ እስመ ብእሴ ፍትወት አንተ ሰላም ብከ ጽናዕ ወኀይል ወተዐገሥ ወእንዘ ይትናገረኒ ጸናዕኩ ወእቤሎ ንግረኒ እግዚኦ እስመ አጽናዕከኒ።

**Dan. 10:20** ወይቤለኒ ሶበሰ ተአምር ለምንት መጻእኩ ኀቤከ ወይእዜኒ እትመየጥ ከመ እጽብኦ ለመልአከ ንጉሠ ፋርስ ወእንዘ እወፅእ አነ ናሁ መጽአ መልአክ ዮናናውያን።

**Dan. 10:21** ወአዘዘኒ ትእዛዘ ዘዜነዎ በመጽሐፈ ጽድቅ ወአልቦ መኑሂ ዘዐብየኒ በዝንቱ ዳእሙ ሚካኤል መልአከክሙ።

**Dan. 11:1** ወአመ በዓመት ቀዳሚ ዘዳርዮስ ሜዶናዊ ቆምኩ ለአኀይሎቱ ወለረድኤቱ።

**Dan. 11:2** ወይእዜሂ ጽድቀ እነግረከ ናሁ እንከ ሠለስቱ ነገሥት ይትነሥኡ ውስተ ፋሬስ ወራብዖሙሰ ይብዕል ዐቢየ ብዕለ እምኵሉ ወበአጽንዖቱ ብዕሉ ያስተናሥኦሙ ለኵሎሙ ነገሥተ ኤዶማውያን።

**Dan. 11:3** ወይትነሣእ ኀያል ንጉሥ ወይኴንን ምኵናነ ብዙኀ ወይገብር ዘፈቀደ።

**Dan. 11:4** ወተንሥአ መንግሥቱ ትትቀጠቀጥ ወትዘሮ ውስተ አርባዕቱ ነፋሳተ ሰማይ ወኢ በደኃሪቱ ወኢ በከመ ምኵናኑ አልቦ ዘኰነነ እስመ ትትመላኅ መንግሥቱ ወለባዕዳን ትትወሀብ።

**Dan. 11:5** ወእምእሉ ይጸንዕ ንጉሠ አዜብ ወአሐዱ እመላእክቲሁ ይጸንዕ ላዕሌሁ ወይኴንን ምኵናነ ብዙኀ።

**Dan. 11:6** ወእምድኅረ ብዙኅ ዓመታት ይዴመሩ ወውስተ ንጉሠ አዜብ ትበውእ ኀበ ንግሠ መስዕ ከመ ትግበር ቀተተ ምስሌሁ ወኢይጸንዕ ኀይለ መዝራዕታ ወኢይቀውም ዘርዑ ወይትወሀብ ላቲ ወእለሂ ያመጽእዋ ለወለተ ንጉሠ አዜብ ወዘያጸንዓሂ በመዋዕል።

**Dan. 11:7** ወይቀውም እምጕንዳ ሥርዋ ጽኑዕ ወይመጽእ ኀበ ኀይል ወይበውእ ኀበ አዜብ ኀበ ንጉሠ መስዕ ወይገብር ቦሙ ወያጸንዕ አምላኮሙኒ።

**Dan. 11:8** ወይገፈትዖሙ ምስለ አማልክቲሆሙ ወምስለ መላእክቲሆሙ ወምስለ መኳንንቲሆሙ ወምስለ ኵሉ መፍትው ወርቆሙ ወብሩሮሙ በፄዋ ወይወስድ ግብጸ ወውእቱ ዳግመ ይቀውም በእንተ ቀትለ ንጉሠ መስዕ።

**Dan. 11:9** ወይበውእ ውስተ መንግሥቱ ለንጉሠ አዜብ ወይሰወጥ ብሔሮ።

**Dan. 11:10** ወደቂቁ ይጻብኡ ወያስተጋብእ አሕዛበ ወሠራዊተ ብዙኃነ ይመጽእ ወይትቃተል ምስለ ንጉሠ መስዕ ወያቀውም ብዙኃን አሕዛበ ወይትአረወይ ንጉሠ አዜብ ላዕለ ንጉሠ መስዕ።

**Dan. 11:11** ወያቀውም በብዙኃን አሕዛብ ወያገብኡ ውስተ እዴሁ ሰብኡ።

**Dan. 11:12** ወይነሥእ ሕዘቢሁ ወያዐቢ ልቦ ወይቀትል አእላፈ ወኢይጸንዕ።

**Dan. 11:13** ወይሰወጥ ንጉሠ መስዕ ወያመጽእ ሠራዊተ ብዙኃነ እምዘቀዲሙ ወእምድኅረ ብዙኅ መዋዕል ይመጽእ በዐቢይ ኀይል ወበንዋይ ብዙኅ።

**Dan. 11:14** ወበእማንቱ መዋዕል ብዙኃን ይትነሥኡ ብዙኃን ላዕለ ንጉሠ አዜብ ወደቂቀ ዐመፃ ሕዝብከ ይትነሥኡ ለአቅሞ ራእይ ወይደክሙ።

**Dan. 11:15** ወይመጽእ ንጉሠ መስዕ ወይክዑ ኀይለ ወይእኅዝ አህጉራተ ጽውናተ ወመዝራዕተ አዜብ ኢይቀውም ወለሕዝብ እምኅሩያኒሁ ወአልቦ ኀይል ለቀዊም።

**Dan. 11:16** ወይገብር ዘመጽአ ኀቤሁ በከመ ሥምረቱ ወአልቦ ዘይቀውም ቅድሜሁ ወይቀውም በምድር ሠናይት ወይፌጽም በእዴሁ።

**Dan. 11:17** ወይሬሲ ገጾ ለመጺእ ውስተ ኀይለ ኵሉ መንግሥቱ ወመላእክት ምስሌሁ ወይገብር ወወለተ አንስትያ ትትወሀብ ሎቱ ለጠፊኦቱ ወኢትነብር ወኢትከውኖ ብእሲተ።

**Dan. 11:18** ወእምዝ ይመይጥ ገጾ ውስተ ደሰያት ወይእኅዝ ብዙኃነ ወይስዕር መኳንንተ ኀፍረት ሎቱ ወዘእንበለ ኀፍረት ይትመየጥ።

**Dan. 11:19** ወይመይጥ ገጾ ለአጽንዖተ ምድሩ ወይደክም ወይወድቅ ወኢይትረከብ።

**Dan. 11:20** ወይትነሣእ ወይነብር ዲበ መንበሩ ወይስዕር ሥልጣነ ወሠናየ መንግሥታት ወእምድኅረ ብዙኅ መዋዕል ይሰበር አኮ በመዓት ወአኮ በጸብእ።

**Dan. 11:21** ወይቀውም ዲበ መንበሩ ኅሱር ወኢይሁብዎ ክብረ መንግሥት ይመጽእ በኅድአት ወይጸንዕ መንግሥቱ በሁከት ወይትነሥኡ ላዕለ ንጉሠ አዜብ በኀይል ወይትቃተሎ ለንጉሠ አዜብ።

**Dan. 11:22** ወመዛርዕተ እለ ይጸብእዎ እምቅድሜሁ ይትቀጠቀጡ መጋብያነ ሕግሂ።

**Dan. 11:23** ወእምእለ ይሳተፍዎ ይገብሩ ላዕሌሁ ጽልሑተ የዐርግ ወይጸንዕ በሕዝብ ንኡስ።

**Dan. 11:24** ወብሔር ጥሉል ይመጽእ ወይገብር ዘኢገብሩ አበዊሁ ወአበወ አበዊሁ ወይማሀርክ ወይፄውው ወይነድእ እንስሳሆሙ ወላዕለ ጸወናቲሆሙ ይኄሊ ኅሊና እኩየ እስከ ዕድሜሁ።

**Dan. 11:25** ወይነሥእ ኀይሎ ወልቡ ላዕለ ንጉሠ አዜብ በሠራዊት ዐቢይ ወንጉሠ አዜብ ይጸንዕ ለተጻብኦ በሠራዊት ዐቢይ ወጽኑዕ ጥቀ ወኢይጸንዕ።

**Dan. 11:26** እስመ ይኄልዩ ኅሊና እለ ይበልዑ እምውስተ ማእዱ ይቀጠቅጥዎ ኀይሎ ወይወድቁ ብዙኃን ቅቱላን።

**Dan. 11:27** ወክልኤሆሙ ነገሥት ያአክዩ ልቦሙ ወበአሐቲ ማእድ ይትናገሩ ሐሰተ ወኢያረትዑ እስመ ዓዲ ኢበጽሐ ዕድሜሁ።

**Dan. 11:28** ወየአቱ ብሔሮ ምስለ ብዙኅ ንዋይ ወልቡሰ ላዕለ ሥርዐት ቅድስት ወይገብር ወይትመየጥ ኀበ ምድሩ።

**Dan. 11:29** ለበዕድሜሁ ይትመየጥ ወይመጽእ ውስተ አዜብ ወኢይከውኖ በቅድሜሁ ወበደኃሪቱ።

**Dan. 11:30** ወይመጽኡ ኀቤሁ ጺም ወከይተም ወኔባዕ ወይትየመጥ ወይትዐዕ ላዕለ ሥርዐት ቅድስት ይትመየጥ ወይገብር ወያረኵሱ መቅደስ በኀይል ወይበረብር ወያነብሩ ጣዖተ ዲበ እለ የኀድጉ ሥርዐተ ቅዱሰ።

**Dan. 11:31** ወዘርዖሙ እምኔሁ ይትነሥኡ ወያረኵሱ መቅደሰ ኀይል ወያትሕቱ መሥዋዕተ ዘዘልፍ ወያነብሩ ጣዖተ በዘያማስኑ።

**Dan. 11:32** ወእለሂ ይዔምፁ ሥርዐተ ያመጽኡ ዳኅፀ ለሕዝብ ወእለሂ የአምሩ አምላኮ ይጸንዑ ወይገብሩ።

**Dan. 11:33** ወጠቢባን ሕዝብ ያሌብዉ ብዙኀ ወይደክሙ በኲናት ወበእሳት ወበተፄውዎ ወይትበረበሩ ብዙኀ መዋዕለ።

**Dan. 11:34** ወበደዌሆሙ ይረድእዎሙ ኅዳጠ ረድኤተ ወይትዌሰኩ ብዙኃን ላዕሌሆሙ በዳኅፃቲሆሙ።

**Dan. 11:35** ወይደውዩ እምጠቢባን ከመ ያርስንዎሙ ወያጽርይዎሙ ያንጽሕዎሙ እስከ ጊዜሁ እስመ ዓዲ ኢበጽሐ ዕድሜሁ ወዘይቀውም ውስተ መካን ቅዱስ ወዘያነብብ መጽሐፈ ዳንኤል ለይለቡ።

**Dan. 11:36** ወይከብር ንጉሥ በከመ ፈቀደ ወይትዔበይ ወይዜኀር ላዕለ ኵሉ አማልክት ወላዕለ አምላከ አማልክት ይነብብ በትዕቢት ወያረትዕ እስከ የኀልቅ መዓት ወእስከ ምንዳቤ ተገብረት።

**Dan. 11:37** ወላዕለ አምላከ አበዊሁ ኢየአምር ወበፍትወተ አንስት ወላዕለ ኵሉ አምላክ ኢየአምር እስመ ላዕለ ኵሉ ይትዔበይ።

**Dan. 11:38** ወለእግዚአብሔር አዚዝ ዲበ መንበሩ ይዜኀር ወለእግዚአብሔር ዘኢየአምርዎ አበዊሁ ያከብር በወርቅ ወበብሩር ወበዕንቊ ሠናይ።

**Dan. 11:39** ወይገብር በበ አህጉር ጽኑዓት ምስለ አምላክ ነኪር ዘየአምር ክብረ ወሥልጣነ ላዕለ ብዙኃን ወይከፍል ምድረ በሤጥ።

**Dan. 11:40** ወበጊዜ ዕድሜ ይጸብኦ ለንጉሠ አዜብ ወይትሀወክ ላዕሌሁ ንጉሠ መስዕ በአፍራስ ወበሠረገላት ወበአሕማር በብዙኃት ወይበውእ ውስተ አምዳሮት።

**Dan. 11:41** ወይትመየጥ ወይበውእ ውስተ ምድር ሠናይት ወብዙኃን ይደክሙ ወእሙንቱ ይድኅኑ እምእዴሁ ኤዶም ወሞአብ ወደቂቀ አሞን።

**Dan. 11:42** ወይፌኑ እዴሁ ውስተ አምዳሮት ወምድረ ግብጽ ኢትድኅን እምእዴሁ።

**Dan. 11:43** ወይሤለጥ ላዕለ ብዙኅ መዛግብት ዘወርቅ ወዘብሩር ወላዕለ ኵሉ ፍትወተ ግብጽ ወኖባ ወኢትዮጵያ ይከውንዎ ሎቱ ረዳእያነ።

**Dan. 11:44** ወዜና ይበጽሖ ወይጔጕእ እምሥራቅ ወእምሰሜን ወይወፅእ በመዓት ዐቢይ ይቀትል ወያጠፍእ ብዙኃነ ሰብአ።

**Dan. 11:45** ወይተክል ደብተራሁ ውስተ መካን ሠናይ ማእከለ ባሕር ወመቅደስ ሠናይ ወደብር ዐቢይ ወይጸንዕ እስከ ጊዜሁ ወአልቦ ሎቱ ረዳኢ።

**Dan. 12:1** ወውእተ አሚረ ይትነሣእ ሚካኤል መልአክ ዐቢይ ዘይቀውም ለደቂቀ ሕዝብከ ወይከውን ሕማም ዐቢይ እምኔሁ ወምንዳቤ ዘኢኮነ ከማሁ እምአመ ተፈጥሩ አሕዛብ ዲበ ምድር እስከ ውእቱ ጊዜ ወይድኅኑ በውእቱ መዋዕል ሕዝብከ ኵሉ ዘተረክበ ውስተ መጽሐፈ ሕይወት።

**Dan. 12:2** ወብዙኃን እለ ይነውሙ ውስተ መሬተ ምድር ይትነሥኡ ለሕይወት ዘለዓለም ወእልክቱሰ ለኀሳር ወለኀፍረት ዘለዓለም።

**Dan. 12:3** ወእለ ለበዉ ይበርሁ ከመ ብርሃነ ሰማይ ወእምነ ጻድቃን ብዙኃን ከመ ከዋክብተ ሰማይ እስከ ለዓለም።

**Dan. 12:4** ወዓዲ ወአንተሂ ዳንኤል ዕጽዎ ለዝ ነገር ወኅትሞ በማኅተም ወጽሐፎ እስከ ማኅለቅተ ዓለም ወእስከ ይትሜሀሩ ብዙኃን ወትበዝኅ ጥበብ።

**Dan. 12:5** በሣልስት ዓመተ መንግሥቱ ለቂሮስ ንጉሠ ፋርስ ነጸርኩ አነ ዳንኤል ወርኢኩ ካልኣነ ክልኤተ ዘይቀውሙ አሐዱ እምለፌ ድንጋገ ፈለግ ወአሐዱ እምከሐ ፈለግ።

**Dan. 12:6** ወይቤሎ ለብእሲ ዘይለብስ ጠብደነ ዘሀሎ መልዕልተ ማየ ፈለግ እስከ ማእዜኑ ማኅለቅቱ ለዘትቤ ትእምርት።

**Dan. 12:7** ወሰማዕክዎ ለብእሲ ዘይለብስ ጠብደነ ዘሀሎ ዲበ ማየ ፈለግ ወአልዐለ የማኖ ወጸጋሞ ውስተ ሰማይ ወመሐለ በዘሕያው ለዓለም ከመ በጊዜሁ ወበከመ ዕድሜሁ ወመንፈቀ ዓመት ሶበ ተፈጸመ ዝርወቶሙ ለሕዝብ ቅዱሳን ይትፈጸም ዝንቱ ኵሉ።

**Dan. 12:8** ወአነሂ ሰማዕኩ ወጠየቁ ወእቤ እግዚኦ ምንት ድኃሪቱ ለዘትቤ ትእምርት።

**Dan. 12:9** ወይእዜኒ ዓዲ ሑር እስመ ዕጽው ወኅቱም ነገሩ እስከ ማኅለቅተ ዕድሜሁ።

**Dan. 12:10** ይጸርዩ ወይጻዐድው ወይቤልዎሙ ወያረስንዎሙ ወይትቄደሱ ብዙኃን ወይስሕቱ ጊጉያን ወኢይሌብዉ ዐማፅያን ወይጤይቁ ጠቢባን ወጠቢባን ሕዝብ ይሌብዉ ብዙኀ ጊዜ ሣህሉ እምዘወሀብክዎሙ።

**Dan. 12:11** ወእምጊዜ ሣህሉ ይሰዐር መሥዋዕት ለውሂበ ርኩስ ሙሱን መዋዕል ዐሠርቱ ወክልኤቱ ምእት ወተስዓ።

**Dan. 12:12** ብፁዕ ዘተዐገሠ ወበጽሐ ዐሠርቱ ወሠለስቱ ምእት ወሠላሳ ወኀምስቱ መዋዕል።

**Dan. 12:13** ወአንተሰ ዳንኤል ሑር ለዕድሜ ወአዕርፍ እስመ ዓዲ ቦ መዋዕል ወሰንበታተ በዘትትፌጸም ማኅለቅቱ ወትትነሣእ ውስተ ርስትከ በደኃሪ መዋዕል።